7 deadly Social Evils in Chin Society - Hre Mang\nWELCOME TO MY PAGE > Most Recent > 2009 Cahram pawl > \n7 deadly Social Evils in Chin Society\nSam 119:136, “Ka mitthli cu tidai bangin a luang; Milai in na daan an thlun lo ruangah.”\nAtu sanih santiluang, thuanthunung zoh tikah buri dip lu parah khuh in ttap rero ding kan si, Pathian hnenah tangdawrnak thawn lungsir in ttap rero ding kan si. Thangthar no nawn pawlin kan pupa roram an suahsan vivo, kan pupa nunphung, dingfelnak an tlansan vivo, kan biaknak sakhua dingfelnak an tlansan vivo. Leitlun lennak le fimnak ah ziangtluk tlancak hman sehla Pathian ttihzahnak dingfelnak a um lo ahcun santiliuangin kan miphun cu a fen hlo theh ding asi.\nII Sansiarnak 7:14ka hmin in kawhmi ka minung pawl in ka hnenah lungsiir in thla an cam ih ka mithmai an hawl ih an thil ṭha lo tuahnak ihsin an kirsal a si ahcun van in an thlacamnak ka thei ding ih an sualnak ka ngaithiam ding ih an ram cu ka damter ding\nHminsin: A biktak in kawhhran, pawlkom, le mibur hruaitu le midang hrang hnatuan tu pawl fimkhurnak ding hrangah, a hnuailam ih laimi thinlung eisiattu nget-hrik pawl thu hi khaikhawmnak vekin ngan mi asi ih mimal pakhat, pawlkom, le mibur pakhatkhat kawkbulmi a um lo. Zocio khalin zir awknak hrangah zalen zetin hman theih asi ih print, copy tuah, le zemsawng sian asi.\n7 Deadly Sociel Evils in the Chin Society:\nLaimi lakih mi that thei Vengsung ngetrik pasarih\nA hnuailam ih nathrik pasarih pawlin laimi a siatsuah ruangah laimi pawl in an hloh/sun mi kawm hi kawl ralkap a cozah pi in 1962 ihsin tuini tiang a siatsuah mi hnakin a tam sawn ti sehla, ziangtin na ruat ding? Tongdang in sim asile, kawl ralkap a cozah hnakin a hnuailam ih nathrik (social evils) pasarih pawlin laimi lungawinak a siatsuah tam sawn ding ti na ruat dah maw?\nMi pakhat cu cangvai loin ihkhun parah kum reipi a it asile ziang a cang tiah an sut theu vekin mibur pakhat miphun pakhatkhat khal ram le miphun thu ah zianghman cangvai loin thuanthu nung in a sia a tha a fehpi rero mi santiluang thu ah milai tuanvo dingzat ngaihven le ttuan thei nawn loin a um asile society cu a na, a cawr, lole a thi asi maw, ziangruangah ziang a cang tiah hliakhlai asi theu. Mi hrekhat hmuhnak ahcun laimi society hi kan cak zet, kan tlan cak zet, kan tthang cakzet tiah a ruat tu an um rualrualin laimi society cu a cawr, a naa, a bese zet asi tiah a ruat tu khal an um ve. Bawi Zesu leitlun a rat laiah Jews miphun pawl lakah Samaritan mibur pawl vek kha laimi pawl dinhmun hi asi thlang in thuanthu sungah a lang. Curuangah, thu zapi huap in sim a theih lo ding nan ruahnak tipungtu le thin titho tu dingah a hnuailam vekin laimi society natnak pawl ziang asi ti sim tum hnik uhsi.\nDoctor pawlin mina pakhat an zoh tikah a natnak hrik an hawl ih ziangruangah a dam lo, ziang nathrik in a ei ih a ziangvek fang ziangtin a siatsuah, tiah an zoh theu. Nathrik an hmuh suak mi pawl cu hmin an vuah. Thim nakah, Malaria, HIV, Cancer, tvp. Cuvek in social scientist pawl khalin society a dam lo tikah ziangvek nathrik (social evil) pawlin society a eisiat ih ziangtin tuah tthat a theih, mipi in ziang an fimkhur a tul, ziangvek hmanrua, senpi vangtlang bungrua a um timi an zoh, an hliakhlai ih an simfiang theu. Laimi pawl society eisiattu nathrik pawl hi theih awlsam nakah a hnuailam vekin hmin vuah in tawiten zoh hnik uhsi.\n1. Ngambo (NGO): Thinlung lam riahsiatnak le beidawnnak nathrik-asezawng lungput\n2. Sialkiringcin (SKN): Lei tisa tlanzuam nak sual\n3. Uikiu (UKU): Biaknak nathrik\n4. SPDC (PPDC): Thuneihnak duhtuknak\n5. Pialtu-khamtawn (PTKT): Theihnak tlaksamnak\n6. Malaysia (MLM): Lunput ziaza tha lo\n7. Lailun (LIN): Hrin le hnam nathrik\nA tlunih nathrik pasarih pawl hi satan le politicians, thuneih duh tuk, midang ukduh tuktu pawl hmanrua ttha zet an si. Hmunhrekkhat ahcun biaknak lam hruaitu pawl khalin an hman theu mi asi ding.\nHimi nathrik pawl hin milai thinlung a eisiat dan a bang aw lo, mi (bur) hrekkhat cu nathrik pakhat hnakih tam in a ei mi an um ding. Cancer le HIV nathrik pahnih kawm in a ei mi milai cu reipi a dam lo ding vekin a tlunlam ih nathrik pathum li lai in a ei mi pa/nu, mibur cu society phurrit ter tu, siatnak tampi a thlen tu asi thei ding. Taksa nathrik pawlin milai a ei tikah mi hrek khat cu lenglamah theihtheih lo asinan sunglamah nunnak siatsuah thei a um thei theu vekin himi thinlung nathrik (social evil) pawl khal hi an cangvaihdan a bang aw lo ih milai nunah hmual a neither dan a bang aw lo. Taksa nathrik pawl cu ei in, thli thawtmi, taksa in a dai mi, thisen sungah a lut mi, kaa sungah a lutmi, le suahkeh ihsin neih mi nathrik ti in a phunphun in ngah a theih vekin himi society nathrik pawl khal hi a tamsawn cu nitin hmuhtawn mi (experience) ihsin, insang tappi kawm, nu-pa ihhkhun par ihsin, khawsung, inhnen, kawhhran pi, rualpi, nupi pasal, tvp ihsin ol-ai ten a kaisawng aw vivo mi an si. Himi nathrik pawlin a siatsuah mi hin ziangtiang a hngawng ti asile mimal nun ihsin, insang, khawsung, vengsung, khawhhran, le ram le miphun hrang a bur in cangvaihnak pawl le miphun thuanthu santiluang tinawi tu ah a cang thei, a cang rero zoih a cang sunzawm rero lai ding. Curuangah, Laimi zapi ten hnam damnak kan tul ti asi ti thei fiang cin, a hih ngethrik pawlin a eisiat hrih lo mi siseh a eisiat zo ih cawr/ngawr rero tu pawl siseh nasa ten laimi society damnak dingah zuam a tul. Tongdang in kan sim asile, social, spiritual reformation, thlarau lam le pawlkom thangphawknak thar kan tul. Nathrik hrekkhat pawl ti damnak hmuhsuak hrih lo mi a um vekin vengsung nathrik pawl khal tidam theih lo asilole tikcu reipi hnu lawngah thuanthu in a damter ding mi an um ih a hrekkhat nathrik pawl cu senpi vangtlang in ralring zetin do tlang asile ti-rem, damter theih mi an um. Ziangvek an si, sim bet hrih uhsi.\n1. NGAMBO (NGO): Dunglam thuanthu sia nathrik-a sezawng lungput:\nDunglam thuanthu in a hliam mi sunglam hmasia ihsin a suak mi nathrik sim duhnak ah hman mi tongfang asi: insang, hrin le hram nekcep awknak, mimal tuahsiat awknak, pawlkom cangvaihnak ih tlaksiatnak, umnak hmun le dinhmun thlakthleng awknak, tlaksiatnak, hrin le insang thuanthu tlaksiatnak tvp in hliamhma a put mi, hmasia ihsin a suak mi nathrik (social evil) asi. Himi casiar tu lakah, suah ihsin a tu tiang suahkeh nak hmunah a ummi mi malte lawng an si ding ti ka zum. Mi tampi cu hmunthar ramthar vahvaihnak ruangah lungleng, thinbang, le umtu mizia a hloh mi an um ding. Cuvek thotho in, mi tampi nunphung thleng aw rang/cak tuk ruangah insang, vengsung le pawlkom pehtlaih awknak dinhmun a siatsuah ih thinlung hliamhma tuar an um ding. Hivek lakah khua-hlan lalhrin pawl hi an tel ve. Khuahlan lai ih an rak ngah theu mi society ih upatnak le cawimawi nak an tefa pawlin an ngah nawn lo tikah siseh thuanthu santiluang in danglam zetin lalhrin-mi-uk hrin le hrin dang thlah dang pawl parah a thlenter mi ruangah siseh thinlung hliamhma tuar nak siseh pehtlaih awknak hrisel lomi a umih society, senpi vangtlang pawlkom nak le hmalak tlangnak ihsin dungsip tampi an um ding. Cun a hrekhat lala cu senpi vangtlang hrang pumpek awknak ruangah hliamhma tuar an um ding; cupawl lakah "8888" milai pawl hi mibur pakhat cu an si. “8888” kawlram buai thawk pekte ah phur zet le hloptlo zetin ram le miphun hrang a rak zuam rero tu mi tampi cu an hlo theh; mi hrekkhat cu an thinlung siatnak tiang an tongih beidawnnak le thihnak tiang a tawng zo tu an um. Cun, mihrekkhat cu pupa san lai ih thuanthu tha lo, thinnatnak, nekcepnak pawlin a hliammi hliamhma tuar an um. Cupawl cun mibur, kawhhran pawlkom, hrin le hram an huat mi, hliamhma a tuarter tu pawl pawl parah a dam thei lo mi thinlungput, an tluak le ruahnak sungah a erh aw bet mi a um. Cui sunglam hmasin cun cancer nathrik vekin an sungah hna a tuanih senpi vangtlang pawlkom awknak ah dodal awknak kalhko awknak a suah ter. Hivek thuanthu tha lo, sunglam hma-pi tuarnak in a hrin suak mi nathrik hi ttihnung ngaingai asi thei.\nDunglam thuanthu in a tuahsiatnak ruangah mi ziangmawzatin an nunnak an hloh phah, mi hrekkhat cu thinlung hmasi thawn an khat; cu pawl lakah mi tampi cu anmah te lawng tuar in an um, mi hrekhat cun an kiangkap milai sungkhat rualpi tha le pawlkom pawl tiang an ciahneh tikah himi nathrik in vengsung (society) tiangah siatnak a thlenter.\nTaksa natnak cu lenglamah a lang theu vekin ahih (NGO) nathrik in a eisiat mi pawl khal an lenglamah langnak a um theu: cu pawl lakah malte sim asile,\n* Mahlemah parah: Mahte rinsan awknak an neinnawn lo (lack of self confidence), mahte um duhnak, sunglam thlaphang ringring (internal insecurity), mah hnakih upa pawl dodal duhnak, midang pawm rem thei lonak, mai sinak humhim duhnak (defensive mentality)-mai tthatnak ausuahpi duhnak (cry for recognition) –mahte porh awknak, midang hnakin zohniam mi si ttihnak (fear of repeating defeat), a sezawng lungput, mai mawhnak pawmrem thei lonak, mah mawhnak khuh nak dingah midang mawhsiatnak, ngaidam thei lonak, an thuanthu rak tuahsiattu pawl, hrin, pawlkom le mibur pawl thawn hnatuan tlang thei lonak, pomrem awk thei lonak, tvp.\n* Midang parah: Midang thawn lungrual thei lonak, midang bawm duhnak hnakin mawhsiat duhnak, mah hnakin upa le tha deuh pawl huatnak dodal duhnak, ukmi-dungthluntu si tihnak, tlunlam mi dodal duhnak, iksiknak, midang parah tthatnak hmuh thei lonak, hu-phurh awknak, ttihnak, lamttang tuahnak, mai lamtang lo pohpoh huatnak le dodalnak, tvp.\n* Senpi vangtlang parah: Senpi vangtlang hnattuan ngaihthah nak, senpi vangtlang ram le miphun thu cu mah thawn pehpar lo vekin dungtunnak, senpi lak tel zuam lonak, sengpi vangtlang bungrua le canpual cu mai hrang, mai mibur, mai hrin, mai lamtang hrangah hman duh lak lut duhnak, tvp, pawl hi theihtheih zetmi thuanthu in hliamhma a put mi, NGO nathrik in a ei mi mi hrekhat pawl nun a langdan a si. NGO nathrik in mi pakhat sinak nei milian zet, kawhhran hruaitu, pastor, khawlal, le lamtang nei tam zet mi a eisiat tikah senpi vangtlang hrang thiltha tam sinsin a siatsuah, lole a dal tinak asi. Ttih a nung zet.\nNOG nathrik ka kai maw kai lo ti ziangtin kan thei aw thei ding? Hrinhnam pakhatkhat, mibur pakhatkhat, pawlkom pakhatkhat parah thinnatnak, a thazawng hmuh thei lonak, dodal duhnak, pom rem thei lonak, na nei maw, nangmah hnakin a fim le thiam deuh pawl na dodal dah maw, na relse dah maw, thiltha pakhat hman na tuahsak dah lomi na relsia in na dodal dah maw, nangmah ruangah midang an hua aw aw in an hmu sual aw dah maw, cutin asile NGO nathrik in na sunglam a lo ei rero zo asi thei.\nA bik takhi himi nathrik hi kawhhran pawlkom le hrinhnam tete a bur in hlawm aw mi pawl lakah hmuhding a tam duh zet.\nNGAMBO nathrik na kai maw? Na insang, na kawhhran, na khua, na veng sungah cuvek an um maw? Nat na kai ve lo nak dingah ralring aw la, ziangtin na bawm thei ding ngaihtuah tha aw!\nHivek nathrik kai, micawr, mi ngawr pawlhin ram le miphun, kawhhran thuanthu tuahtha dingin thiltha ka tuah an ti laiah an kut khatlam in thiltha an tuahtha rero nan acaksawn mi an kut khatlam in an siatsuah rero asi.\n2. Sialkiringcin (SKN): Lei tisa tlanzuam nak nathrik\nSKN nathrik cu santhar nuntu ziaza tha loin a ukmi lungput mizia simduhnak ah hmin vuahmi asi. Milai pehtlaih awknak, sungkhat sinak, pumkhat sinak, biaknak thurin, phunkhat sinak, Pathian pakhat bia sinak, nunphung le dan le dun pawl hmuahhmuah ih tlunah neih/lennak le nuamnung cennak thupi sawn ah ruatnak asi. Himi nathrik in mimal nun, insang, biaknak, sumdawnnak, ramleng vahtawihnak, pawlkom awknak, tvp khalah nasa ten milai thinlung a eisiat theu. Ramsung ramleng, biaknak le politics, sumdawng le lothlo pa lak khalah a cangvai. SKN nathrik in mi a eisiat mi pawl cangvaihdan hrekkhat pawl cu nuamnung cen duh ruangah taksa zuar, lennak duh ruangah midang thihnak le mitthli tlaknak khal poi ti lo, mai taksa nuamnak hrangah midang siatsuahnak, biaknak thurin hnakin lennak le nuamnung thupit ter sawnnak, zumnak le nunthurin hnakin hlawknak le miatnak thupitternak, senpi vangtlang bungrua le canpual hmang tahratin mai bul hlawknak le nuamnak, ram le miphun thatnak hnakin mimal tthatnak, senpi vangtlang bungrua ruk duhnak, taksa nawnnak in a ukmi nun, neihmi hnakih tam nei vekin lang duhnak, sinak hnakih tha in lang duhnak, mai sinak hnakih lar duhnak, si duhnak, duhphan hman-rua hmang khalin ngah duhnak si duhnak, dik lo cing khalin hminthan duhnak, iksiknak, mah hnakin hlawhtling sawn tu pawl huatnak, mi phiarsawm duhnak, relsiat duhnak, tvp tla an si.\nSKN nathrik in a eisiat ruangah insang tampi an buai, nu/pa kar lakah buainak a suak, pawlkom ah rinsan awknak a hlo, lungurlanak a siat, dik lo cingin thuphan puh awknak a suak, neihmi hnakih tam hman duhnak, mah hnakih upa le mifim mithiam pawl upat nak nei lo lawng si loin zuarthlai le dodal duhnak, sinak hnakin sangsawn vekin lang duhnak ruangah mah hnakih sang le upa sawn pawl dodal duhnak, phiarsawm duhnak a suak, cupawl ruangah mi tampi lungawinak a siatsuah ih mi tampi damman nei lo vekin leitlun tlanzuam awknak ah dan le dun nei loin an tlan, bang helhel in hna an tuan, thuphan phuah ding an hawl, pawlkom in a bur in um khawm tikah thudik thuhman, lai nunphung mawite le biaknak thurin dingfelnak pawl hnakin sinak, thuneihnak, lamtang tuah awknak, le lar duhnak pawlin milai thinlungah hmun kausawn khua a luah tikah zo in ziangtikah ziangvek tuanvo a kai dingih zo hnenah ziangvek upatnak ziangtikah pek a mawi, kan lai nunphung, biaknak le leitlun mipun pitling pawl nuntu ziazia tha pawl vek zohtthimtlak mibur nuntu mizia thawn hmasawnnak a hlo sinsin. SKN nathrik in a kaih, a eisiat ruangah upa tampi, biaknak le ram le miphun hrang pumpe aw zet tu pawl tla an ruahsan zet mi le co tlak in an ruah mi senpi vangtlang rinsannak an hloh theu. Rinsan zet mimi milian mitha pawl tla SKN in a eisiat tikah an nunah senpi vangtlang uar awk ding hlo theh ko zangramza tuanthu in in hmuh ter theu. Ram le miphun a dam, a cak ih kumtluan hmasawn theinak dingah SKN nat hrik in a ei lo mi hruaitu, hotu, le mipi in a hnget khoh mi le a hmun mi thuhram pi, dingfelnak nun thuhram pi ah a hngat aw mi lamzin pi ah kutkai in fehtlang in ram din lawngah a cang thei ding. SKN nat nei tu zo khalin “kawhhran ka duhdawt” an ti asile kawhhran kha anmai bulpak hlawknak lalnak, hminthannak le sum ngahnak hrangah an duh tinak asi. Miphun ka duhdawt an ti khal asile miphun hnen ihsin an duhmi an ngah duh ruang sawn ah asi. An ngah duhmi cu sumpai hlawknak, hminthatnak, lole lamtang tuahnak tvp asi theu. Cutikah kawhhran, vengsung pawlkom le ram le miphun hruaitu pawl lakah SKN nathhrik in a eisiat mi an tel tikah an telnak hmun kip pawlkom cu buainak hrampi, nget hrik tumpi in a hram a ei siat mi thingkung vek an si theu.\nIsrael pawl kha Egypt ramih an um laiah SKN nathrik in an thinlung a rak eisiat ttheh ruangah Canaan ram lut lo dingin Pathian in a kham hai ih nelrawl ramcar an thlen hnu ih a suak mi pawl lawng Canaan ramah an lut ngah asi kha! (Mi pahnih siar lo).\nSKN nathrik in a eisiat mi pawl hi mah le insang hrang ahcun lianzet, thazet, uar aw zet tla an si thei na’n an lungawinak cu mawh nei lo milai ziangmawzat mitthli tlaknak tla arak si ziar theu. Pawlkomah upa le hmin lang zetzet tla an si thei nan, an tappi kawmah an ttong mi, upat an ngah nak le lamtang an tuahdan pawl, a thup ih an nun pawl zaphuan tikah le theih fiang tikah senpi vangtlang uar awk ding um lo, satan hmanrua (huatnak, duh-am nak, thuphan, hrawlhhrawl nak) pawl thawn inn a rak sak rero tu an si thei. Ttih a nung zet. Tikcu/san rei lo te cu society ah lang zet in upat hlawh zet tla an si thei na’in thuanthu in “mah le mah bum aw aw” an sinak a lang ter theu. Anmah te bum aw aw asile a siatsuah mi a mal deuh lai nan, society ah pawlkom le mibur kaihruaitu an si sinsin asile an siatsuah mi a tam sinsin tinak asi.\nKhuahlan pupa khrihfa sakhua nak a rak neih hlan, ri-rai biak lai hmanah rukru le thuphan per, dik lo zetin ngahnak le midang mitthli tlaknak in mai hlawknak le ngah nak cu ningzakza ah an rak ruat mi asi ih cuvek thawn pum a cawm, rualpi a tuahtu pawl cu khawsung hruaitu, upatnak an rak hlawh dah lo. Sanling a let ih Khrihfa kan si hnu ah khrihfa zumnak Bible thurin kalh in kan ramah milai thinlung a fehsual zo ruangah a biaknak zumnak thurin hnakin hlawknak le lennak, larnak le hminthannak, dingfelnak hnakin nuamnung cennak pawl cu mi tampi thinlungsungah hmun luahtu le nun lamhruaitu asi sawn theu.\nSIALKIRINGCIN nathrik na kai maw? Na kiangkapah SKN nathrik in a ei siat mi an um maw? Fimkhur aw nathrik na kai ve lo nak dingah, na kiangah hivek nathrik in a ei rero mi an um asile bawm aw. Asinan nangmah riangri kha nathrik na kai ve lo nak dingah fimkhur aw.\nHivek nathrik kai, micawr, mi ngawr pawlhin ram le miphun, kawhhran thuanthu tuahtha dingin thiltha ka tuah an ti laiah an kut khatlam in thiltha an tuahtha rero nan acaksawn mi an kut khatlam in an siatsuah rero asi. Hivek nathrik pawlhi kai awl ngaingai asi tikah kiangkap um hrangah tihnung zet asi fawn.\n3. UIKIU(UKU): Thlarau nathrik\nBiaknak lam nathrik tha lo in khua ziangzat ah duhdaw aw zet ulenau a huat awkter, a tthentthek, milai ziangzat ninghang in a tuah ti cu laimi pitling tamsawn cun an mit rori in an hmu dah cio ding a zum um. Laimi khrihfa kan sinak kum zakhat a kim zo. Asinan, kan pupa zuu le sa ei in rirai an rak biak lai hnak hman in khawte sung tiang tthentthek awknak a suak deuhdeuh tisehla a sual pei maw? Vengsung farah nauta zoh le bawibawm awknak a siat deuhdeuh ti sehla a sual pei maw? Nuhmeu le farah nauta thlauthlaknak a tam sinsin ti sehla a sual pei maw?\nUKU nathrik hi ttihnung ngaingai asi. Muslim le Khristian ral tumpi a rak suaknak khal UKU nathrik ruangah a rak si dah. Bawi Zesu leitlun a rat lai ah a rak that tu pawl kha UKU nathrik in a uk mi, a eisiat mi pawl an si. UKU nathrik hnatuan dan hi ttihnung zet, theih harsa zet, damter harzet asi. Ziangvek in a lang ti tawiten zoh asile; UKU nathrik cangvaihdan tampi lakah malte zoh hnik uhsi; a pakhatnak cu biaknak bingkhur ah pek awknak, mai pawlkom fehdan lawng lamzin um vekin theih awknak, midang hnakin ttha cuang thianghlim cuang vekin theih tawknak, thlarau porh awknak, pawnlang thianhlim awk ter-sunglam cinghnia kau-ham sinak, midang hrang thuthangtha sim duhnak hnakin huatnak, then awknak, simsiat awknak, midang siatsuah duhnak, biaknak hmin in midang thangsiat le relsiat duhnak, biaknak hmin in lamtang tuah awknak, midang sualnak mawhnak hmanrua thawn mai hmaiphiat fai nak, biaknak hmin in ei in hawlnak le mimal hlawknak, hminthatnak hawlnak tvp tla an si. Bin La Din hi UKU le SKN nathrik in a eisiat mi asi ve ti sehla. UKU nathrik in a ei mi kawhhran sungah an um tikah ttihnungzet asi. Hruaitu an sile ttih an nung sinsin. Fimkhur a ttul zet. Biaknak, pawlkomnak le ram le miphun hrang tiang a siatsuah thei. UKU nathrik hi cangvaihdan a phunphun a um. A tlunih sim mi vek lawng si loin senpi vangtlang bungrua le canpual mai lamtang pawl hrangah hailut duhnak, biaknak ih cangvaihnak in mai sual thuhhruknak, biaknak bungrua le canpual tha pawl cu mai hlawknak le hmakhua sialnak hrangah hmannak, tvp pawl tla a tel.\nA tawizawng in sim asile, khrihfa lakah UKU nathrik in a ei mi pawl cu sakhua mi zet si nacing in Bible cu a cafang lawng thei ih Pathian Thlarau colotu pawl an si. (Knowing and employing the letters of the scripture but not receiving the Spirit). Tih a nung ngaingai. Hivek in a eisiat mi kawhhran hruaitu pawl hrang ahcun biaknak milai rundamnak le Khrih hmuihmel an bang sinsin theinak ding hnakin anmai ttanhmun khuarnak ah biaknak cu an hman tikah thu fate thu men ah thih ngam in huat awknak an thlak lohli, nan hmu theu ding. UKU natnei pawl nuntu mizia ah a langhngan zet theu mi pawl cu, mah le mah midang hnakin ttha cuang in theih awknak, midang siatnak tlamtlin lonak in mai hmaiphiah nak, huatnak le biaknak canpual tha pawl hmangin lamtang tuah awknak, Khrih hnakin mai pawlkom le milai (mai lamtang) ttan sawnnak, ti pawl tla hi asi theu.\nUKU natnak nei pawl hi hna tampi an ttuan thei ih kawhhran nasa ten an hnaihnok thei fawn, zumtu Pathian fa le mi tampi ti riahsia in a ti-ninghang ringring theu. Asile ziangtin UKU natnak nei le nei lo thleidan theih asi ding, ti ahcun an hmanrua zoh uhla an tumtah tawp theih a theih mei. Pathian thlarau in huatnak, mi thangsiatnak, iksiknak, relsiatnak, a thup ten hruaitu dodalnak, tivek pawl santan hmanrua a hmang dah lo vekin santan hmanrua thawn ziangtik hmanah kawhhran sungah Pathian Thlarau a cangvai dah lo ti theih tikah ziangvek milai pawl hi UKU nathrik thawn satan in a thunun, a uk mi an si ti theih a awl te. Pathian in satan hmanrua thawn kawhhran a din dah lo.\nFalam peng kan zoh asile, UKU nathrik hin nasa ten a siatsuah in a lang. UKU nathrik cun biaknak cu leitlun pawlkom vekin a hmangih Bible cu hmanrua ah hmangin Thlarau Thianghlim hnattuannak lamzin a kham theu. UKU nathrik ruangah huat awknak a pung ih duhdawntak a ziam sinsin. Khrih ah pumkhat sinak hnakin leitlun milai pawlkom le pehtlaih awknak a lal sawn. Cuticun Khrih dung ka tlun titu pawl cu Khrih hmuihmel keng si loin Satan hmuihmel kengah a canter hai. A ttihnung ngaingai.\nI John 3: 9-10, in a simmi hin a fiangter zet, “Pathian fa zokhal in sual a tuah rero nawn lo, ziangah tile Pathian nunzia kha thlaici bangin a sungah a um. Cule Pathian cu a Pa a si ruangah sual in a nung nawn lo. 10, Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo.”\nA tlunih a sim vekin biaknak hruaitu zo an si khalle Diknak le duhdawtnak a nunpi lotu, huatnak le diklonak a karzai tertu cu Pathian fate an si lo ti ah fiangzetin a sim.\nUKU nat na nei maw? Cek aw fel aw. Na kiangah UKU nat in a naa an um maw, nan pastor, nan kawhhran upa, nan nubu, mino, mipi pawl cuan aw la, nangmah na naa ve lo nak dingah fimkhur in bawm hai aw! Na thinlung, na thluak le na khawruah, na sunglam kha tha ten dap aw fel aw, UKU natnei thei thiam thei tu pawl hnenah nat na nei le nei lo zingzawi aw fel aw. Cuti asilole, UKU nget hrik na sunglamah a rak cangvai rero asi ahcun biaknak lamah ka zuam zet sihmang na ti awk lai ah satan in a lo hmang nasa ding.\n4. SPDC (SPDC): Thuneih, mi-uk duhdtuknak\n“SPDC” ti midang va ukduhnak, midang parah thuneih duhnak, mai sinak le fimnak hnakin hleihluatin senpi vangtlang tuh mai thu vekin fehter duhnak thinlungput simduhnak hrangah hmanmi asi.\n"Ukbet mi pawlin an kuthnuai mi pawl an ukbet" an timi hi a dik zet theu. Kawlram uk awknak a tthat lo tikah mi tampi cu SPDC nathrik in a eisiat hai. SPDC nathrik cu ziangtin a cangvai ih ziangtin SPDC nathrikin a eisiat mi kan theithei ding ti malte sim hnik uhsi. SPDC nathrik cangvaihdan hi thuneih duhnak lawng si loin "mah le mah dinhmun theih awk lonak," hrawhhrawlnak, thutak le dingfelnak hnakin thuneihnak thupit ternak, tvp tla in milai thinlung a eisiat theu. SPDC nathrik hi biaknak sung, vengsung pawlkom awknak, insang nu/pa karlak, le mibur maltete pawlkom awknak tiangah a cangvai theu. Fimkhur ttul zetmi cu SPDC nathrik in a ei mi hmuahhmuah in an thu hnuiah a nung duh lo tu, an mai lamtang lo pohpoh cu SPDC nathrik kai ah an puh theu.\nSPDC nathrik hnatuandan hrekkhat pawl kan sim asile\nMidang uk duhnak, polkom kaihhrem, mai thuthu in fehter duhnak, mahte tohdelh aw si duhnak: midang thawn pawlkom loin mai thunun thei mi pawl thaw lawngin tlanlen duhnak a neih ter. Zianghmuahhmuah milai pehtlaih awknak cu mah hmakhua sialnak le thuneihnak, hlawknak hrang lawngah a ruat. Mah hnakin upa, tlun lam mi thuhnuai ah a nung duh hrimhrim lo, a lotheih loin um tulnak ti lo ahcun. Cutikah, amah hnakih fel le tha dodal duhnak thinlung a nei ih cantha a bih ringring. Dingfelnak hnakin thuneihnak, duhdawtnak hnakin thuneihnak, ziang hmuahhmuah amah thawn a pehtlai mi pohpoh cu amai thuneihnak lamzin hawi zawngin hmakhua sialnak hrangah asi. Ziangkim thuthluknak (decision) tuah tikah hnatuan rah hnakin sinak a zoh sawn ringring, zo in ziang tikah ziang tuanvo a kai tikah senpi hmasawnnak a rah suak tambik ding timi hnakin mai lamtang, mai tanghai nak a zoh ringring. Cutikah amai lamtang in a ruat lo mi cu senpi vangtlang hrang tthatnak suahpi tu an si khal le a raal vekin a zoh theu ih alam tang pawl khal hua dingin huatnak thlaici a tuh theu. Ruahnak tha (good idea) timi in san a nei lo, thuneihnak (power/control) in a nun/thinlung a uk.\nKawl ralkap, SPDC, hotu pawl cun Daw Aung San Suu Kyi cu rampi lungrualnak siatsuahtu asi tiah an puh kumkul zikte house arrest in an ret vekin SPDC nathrik kai tu pawl hin ram le miphun duhdawttu taktak, pumpe aw tu taktak pawl hi ram le miphun, senpi vangtlang siatsuahtu vekin an zuarthlai in an dodal, an phiarsawm theu nan thei dah tla asi thei.\nKawhhran sungah SPDC natnei pawl an cangvai tikah satan a lung a awi zet ding ti cu rinhleh ding a um lo. Zo in ziangtin ziangtikah ziangvek tuanvo a kai ding timi thuthluknak (decision) tuah tikah Pathian Thlarau in kawhhran sungah “zo vek pawl hi ziang hnattuan ttuan dingin thlarau laksawng a pek in hriak a thih” timi hnakin lamtang lamtang in an tuah aw aw ih thlarau lam naute (phunhrek ong hrih lo) pawl tla sinak le thuneihnak pek dingin an bum theu. Anmah in an duhtuk mi cu midang khalin an duhtuk asi ti an theih tikah SPDC nat nei pawl hin anmah vek mi tampi an hmu suak theu ih an hmanrua tha bik cu Satan in Evi a bumnak hmanrua kha asi, mai sinak hnakih sang le Pathian remruat mi hnakih tthasawn dinhmunah thlen duhnak kha asi theu. Cutin duhdawtnak le tangdawrnak, mahlemah phahniam awknak Bible in a zirhmi cu mi aa, zianghman thei lo, lamtang tuah thiam lo, mi mumal lo, le santlai lo vekin Pathian thutak cu namtlak asi theu. Cuvek thotho in tlunlam thunei tu pawl hi SPDC nathrik in an thinlung a eisiat tikah kawhhran sung ihsin anmah hnakin a fimsawn le Pathian mi hman tangkai suak ding an duh lo tikah sangka an khar theh, a thangso dingmi an nam tlak, lamzin an phih sak. Cutikah a thang rero mi thangthar nonawn pawl hrang ahcun kawhhran suahsan lawng hi lamzin umsun asi theu. Tahtthimnak pakhat cu tulai America ramih kawhhran tumbik Lakewood Church pastor Joel Osteen ih pa Rev. John Osteen thuanthu hi asi. John in a hmuh mi, Pathian in a hman duhdan pawl kha a umnak kawhhran hruaitu pawlin an rak duh lo, an rak hmu ban lo tikah kawhhran upa pawl thuneihnak hmangin an kham ruangah kawhhran ihsin a suah a tul ih Lakwood Church, a tufang ih America ramih a tumbik kawhhran (Local church) a rak dinsuahnak asi. A fapa, Joel Osteen, Lakwood Church pastor cu leitlun ram zakhat lenglo ah TV thawn nitin thu a simih America ramih christian milar bik, midang neh thei bik (most influential) mi pahra lakah a tel ve.\nMi zokhalin amah hnakih fimsawn, thiamsawn, zirsang sawn le ttuanvo nei tu pawl a dodal, a eltai, a zuarthlai tikah “SPDC nathrik ka kai pang maw?” tiah a cek awk fel zet a tha. Na kiangkap ah cuvek an um asile fimkhur aw, an nathrik in alo kai ve pang ding. Absalom kha Bible sungah SPDC nathrik in a ei mi asi ve. Nelrawn ramcar ah Moses rak dodal tu pawl kha SPDC nathrik in a ei siat mi an si ve. SPDC nathrik in milai thinlung a eisiat tikah an thlarau le siathatheihnak mit a cawt ter ih mibur lakah anmai dinhmun awm tawk an thei aw nawn lo ih dingfelnak, thutak, thiltha thuken pakhatkhat hmangin tlunlam uktu, hruaitu, anmah hnakin fimsawn le thiam sawn doduhnak, eltai duhnak, iksiknak, le a thupten mi zuar thlai duhnak hlir in an thinlung a luahkhat ti khal an thei aw nawn lo. Tih a nung zet. Insang ah le rualpi pawlkom awknak lak khalah thunei tu bik, upat bik mi si ding lawnglawng an duh in ziangkim thuthluknak (decision) cu anmai duhdan hlir in fehter an duh. Cutikah ruahnak ttha (good idea) le thar khal an thei thiam nawn lo. An dinhmun le tanhmun khuar hnget ding lawng an ruahsan. A tihnung ngaingai. SPDC nathrik in a eisiat mi cu an besia sinsin asile anmai thuneihnak ding asi poh ahcun mipi siatnak le midang mawh nei lo pawl mitthli tlaknak, thisen luan nak tiang khal pawiti nak an nei lo. Senpi vangtlang tthatnak hnakin an ruat thupi sawn mi cu anmai thuneihnak lalnak sinak asi.\nSPDC nat nei pawl hrangah a pawi bik mi pakhat cu SPDC nathrik in an thlarau le thinlung mit a cawtter tikah an thlarau nun cawmtu ding Pathian in hriak a thih mi an thei (hmu thei) nawn lo. Cuvek thotho in ram le miphun tungding tu ding fa nu tha fapa ttha khal an thleidang thiam nawn lo. Senpi vangtlang hrang thiltha le mi rin-um pawl cu anmai mimal hlawknak, anmai lamtang pawl hlawknak le lalnak dal tu vekin an hmuh sawn tikah anmah lala cu Pathian hriak thih mi vekin aukio tahratin a doldal tu ah an ttang riangri theu. Insang khalah SPDC nathrik in a eisiat mi nu/pasal neih cu mai insang sungah sal vekin ttih le anhai in cobarawh tuar in tuar awknak dinhmun a thleng theu.\nNangmah hnakin a fimsawn, thiamsawn, le Pathian hriak thih mi pawl dodal tu lamah na tang pang maw? SPDC ngetnathrik na sunglam ah a cangvai rero asi thei. Bawmtu na tul maw?\n5. Pialtukhamtawn (PTN) : Theihnak tlaksamnak\nPialtu-khamtawn (PTN) cu theihnak tlasam tuk si, mah zirhtu ding le upat pek ding pawl parah lal le thuneihtum tu pawl, “tisartam tileuh zirhtum” tu pawl sim duhnak hrangah hmanmi tongkam asi.\nSPDC nat nei pawl hi PKT nat in a tlak asile a zual sinsin. Thuneih duh si, fimnak in tlin lo lawng si loin senpi vangtlang tthatnak thlen thei tu ding, fimnak le thiamnak a nei mi, senpi vangtlang hrang sunmang thatha nei tu pawl lamzin daltu dinhmunah an din tikah buainak a suah ter ringring. Theihnak tlaksam hi sual asi lo ih mawhsiat le nautat thiang asilo. Asinan, theihnak tlasam tu pawlin thuneih an duh ih vengsung upa le hmaihruaitu ding pawl an dodal tikah an theih lo mi cu ralkap pawl an raal cu an kap neh lo lawng si loin anmai meithal lala in anmai ke an kap rero vek khi asi. UKU nathrik in a eisiat mi pawl cu kawhhran ah siseh pawlkom tinte an umnak pohpoh ah anmai dinhmun le canpual tawk ah lungawi tawk loin anmah hnakin senpi hrang hlawknak suahpi tu ding hruaitu thatha le tuanvo kaitu thatha dodal tu an si theu ih anmah in senpi vangtlang hrangah thiltha an tuah suak mi hnakin senpi vangtlang hrangah thiltha an kham sak mi a tamsawn theu. Mirang thufim in “Arpi ti-ti zik hman in belrua a pal kuai thei, asinan remsal ding ahcun kutthiam nei a tul” an tivek hi asi theu. PKT natnak nei tu pawl cu a umnak kipah hman tlak lo an si lole, senpi hrang thiltha an tuah suak mi hnakin an siatsuah mi a tam sawn theu. Mibur pakhat hramlak ah sakhan an nam ih an upa le sakhap tthang pawlin zukneng le savum, sattha tha an kap zik zawngah ram tawidah lo, sakap dah lo pa in sawrsia le tlummuang tivek an rak kap cingcingih sattha hmuah an tlan thluh theu vek khi asi. Thiltha tuah dingin tlang an au ringring nan, an tuah tthat mi hnakin an tuah siat mi le thiltha lamzin an dal ruangah mipi sun/hloh mi a tam sawn ringring.\nPTN nathrik a cangvaihdan le langdan tlangpi pawl cu, theibik si duhnak, theihmi hnakih tam sim hmannak, theihnak tlaksam na cing in ‘ka thei lo’ ti duh lo, tluak fimvarnak dodalnak (anti-intellectual), theih mi sunah porh awknak, mah hnakih thei lo pawl nautat le bum duhnak, zirnak duh lo, thuthei tawk in theih awknak, upa le mah hnakih mifim pawl thu ngai duh lo le dodal nak, Mah hnakih thei deuh le zirsang thiamsang pawl dodal le eltai duhnak, mah hnakin cawimawi tlak cawimawi thei lonak, midang lamzin onsak hnakin lamzin khar saknak, “mai thu thaw mai voih thaw”, “mai thu tete sawh” ti duhnak, khuahlan nunphung le khrihsa nunphung mawite in cawimawi tlak le upattlak atimi pawl ziangsiar lonak, huatnak le rem awk lonak thlaici tuhnak/karhzai ter, mai lamtang pawl hnenah mah hnakin a fim le thiam hruaitu pawl dodal dingin zirhsualnak, fehsualnak, tvp in a lang. Cutin leitlun fimthiamnakah a tlan rero mi khal an hmu thiam lo ih anmah te, an dungthlun le lamtang pawl thawn mah tawkah duh aw zet in an um theu. Culawng hman si loin anmai dungthlun pawl kilhim nak ding hrangah an hman theu mi hmanrua cu anmah hnakih fim le thei pawl sualpuh, mawhsiatnak le dodalnak, zuarthlai, thangsiat, relsiatnak asi theu.\nSocial scientists pawl in society ah mibur phunthum in an tthen: mawn theih mi milai (movable people), mibur mawngtu (movers), le mawn theih lo milai (immovable people). Mawn theih lo pawl hi PTN nat in an thinlung ruahnak a eisiat mi pawl an si theu. Anmai thu lo midang thu zianghman ah an siar lo, a thasawn khal hawl an tum loih anmai thu lo zianghman ah an siar lo. Cutin an um laiah anmah eisiattu PTN nathrik in a eisiat mi pawl lala ih bum an tawng theu. Social scientist pawlin an sim bet mi cu “leitlun milai zokhalin mai sinak le dinhmun hnakih sang deuh si dingah an ruat aw cio” an ti. PTN nathrik in a eisiat mi pawl cun an sinak hnakih dinhmun sang an duh ruangah senpi vangtlang hrang thiltha sawn an siatsuah theu. An theih mi hnakih tam an sim tikah thuphan an sim tel ringring fawn.\nCutin PTN nathrik in an mit a eisiat cawt mi pawl cun midang hmuhdan le dinhmun theihhthiam sak nak an nei lo, anmai ruahnak hnakin ruahnak tthasawn a um thei ding khal an zum lo. Hi PTN le SPDC nathrik pahnih in a ei mi pawl hi mi buai thlak ngaingai ah an cang theu. Cun leitlun hmuntin ah biaknak lam fehsualnak hotu le an mipi pawl hi UKU le PTN nathrik in a eisiat mi, an mit mit hnih in a eicawtmi pawl an si theu. Anmai fehdan, duhdan, hmuhdan hnakih thasawn a um ti hi an dungthlun pawlin an theih ding an duh lo ih an dungthlun pawl cu an kharhkhip theu tikah an dungthlun pawl cu an bum neh thei zet. Anmai fehdan, hmuhdan, le duhdan a thlun lotu pawl cu fehsual, mi tha lo, pawlkom lo ding tlukin an sim thiam theu. Tih a nung ngaingai. Mi ngawngtawh, mahte um men pawl an sile midang an hnaihnawk lo ih an siatsuah thei mi a mal deuh. Kawhhran, pawlkom, le mibur hruaitu pawl hi PTN nathrik in an mit a cawt ter tikah mitampi a siatsuah ih a pawi zual. Santiluang khuilam hawi in a luang ti an hmu thiam nawn lo tikah voi tampi cu tiso lam ah an dungthlun tu pawl lawng an hlau pi theu. Zanthim lak ih ti tla bangin, anmah bawmtu ding tla an sualbuai theu ih mai tilzawngcum ah an cang theu. Anmai thiltisual mi tla an dungthluntu pawl hnen ahcun midang, an dodal mi pawl an puh thiam zet. An thiltisual pang mi khalah mawhphurnak an la duh lo, midang mawh hlir vekin an sim thiam zet theu.\nPTN nathrik in a eisiat mi milai thinlung cu a siatha theihnak mit a cawt vekin, sunmang (vision) a nei nawn lo ih thuhla thleidan thiamnak a nei lo, zirh theih khal asilo; mahte lawng hrang thiltha, vengkhat hrang tha, senpi vangtlang hrang thiltha, le rei lo te hrang le a kumkhua hrang thiltha pawl khal thleidan thiamnak a neih nawn lo tikah amai hmuh ban cin lawngah ke a kar ngam theu.\nPTN ngethrik in a lo ei maw? A lo ei rero khal asile theih awk theinak na nei lo, na kiangkap um pawl sawn in an lo thei thei ding. Curuangah, na kiangkap um, na lamtang silo, mi tampi rinsan mi, thlarau thinlung a hrisel, a damcak, thlarau mitvang, le thlarau thleidan thiamnak laksawng co tu pawl hnenah bawmnak dil in sut aw. Culole, PTN ngethrik in na sunglam a lo eisiat hnu ahcun na siathatheihnak mit a caw dingih thiltha tuah dingin tlang na au rero, na khuang rero khal asile na tuahtthatmi in thiltha tampi a siatsuah, a kham sawn dingih mipi thatnak daltu, santiluang tibuangbar tu ah na hmin ngan asi leh pang ding. Pathian hnenah bawmnak dil aw. Na kiangah PTN nathrik kai na hmuh maw, bawm aw la thlacamsak aw, nangmah riangri kha nathrik na kai ve lo nak ding hrangah fimkhur aw.\nHivek nathrik kai, micawr, mi ngawr pawl hin ram le miphun, kawhhran thuanthu tuahtha dingin thiltha ka tuah an ti laiah an kut khatlam in thiltha an tuahtha rero nan acaksawn mi an kut khatlam in an siatsuah rero asi. Hivek nathrik pawlhi kai awl ngaingai asi tikah kiangkap um hrangah tihnung zet asi fawn.\n6. Malaysia (MLM): Lungput le nuncan ziaza rawp\n“The Great Disruption to Chin Socirty”, “The Moral Check: The death of morality in Chin society”, le “The Moral Test” timi cahran mirang ca in ka ngan mi siar duh nan um asile online ah siar ding a um. Laimi thuanthu kan zoh asile atui kan san tlukin thinlung siatvatnak, laimi pianpi dingfelnak thinlung siatsuahnak can a um hrih lo, kan ti asile a el tu an um pei maw? “A tui kan san” ka timi cu tuihlan kum 20-30 tiang, 1980 hnu lam thu sim duhnak asi.\nMalaysia fehtu pawl cun an thei ding: Na hmin, na suahnak khua, na nu/pa, nupi/pasal, suahkum, zirnak, le mimal thuanthu pawl hi dinhmun ih zir in, ziangtin ka sim tikah a hlawk bikding timi parah hngat aw aw in sim asi. Cancer natnei pawlin hlawknak an nei asile cancer natnei pawl certificate lei asi. Pastor le kawhhran upa pawl hman in fimrhing pakeu, zuu khuatkhat dawm lo ten zuksinminta (actor) ttuan rero asi.\nHminsin: (Himi thu hi tahthimnak hrangahhman mi asi ih Malaysia ih a ummi, refugee diltu pawl hmuhsualnak asi hrimhrim lo tiah ngaithiam ka dil duh).\nCuruangah, Laimi pawl pianpi lungput, dingfelnak, diknak a hlo theh zo mi lungput mizia pawl simfiangnak ah Malaysia (MLM) ti ah hmin vuah asi.\nRamsungah, phunhra camibuai phit tikah caruk a siang lotu saya pawl cu “misual, mi tha lo” vekin nulepa in an sim theu. Khualtlawn sumdawn tikah cozah dan in a khap mi, milai thih theinak le siatsuah thei thil le ri tham lo cun len a theih lo, ti asi. Cozah hnatuan tikah, eiruk nak a um lo le farah zawnzai rawl ei ding khawpkham loin nun asi. Politics tuah tikah midang relse ngam lo, midang siatnak tuah tahhrat in lamtang a tuah ngam lo tucu mi aa vekah ruat asi. Ramleng suaknak tambik cu a…………..ziangtin ka sim ding, mi zapi theih asi. Nupi pasal neih awknak ah khuahlan pupa pawl nunphung kenkawh asi nawn lo. Kawhhran hruaitu le zirhtu pawlin ramdang an dawr tikah ziangvek ca an ngan, ziangtin kawhhran khat le kawhhran khat kar lakah rualremnak le duhdawtnak a tla niam vivo, ti pawl cu himi casiar tu a theisawn tu nan si ding. Hi hmuahhmuah hin ziangtin kan miphun thuanthu a tuahsiat timi cu tahtthimnak vekin sim hnik uhsi: “Misual pa pakhat in fala thianghlim note lai cu a duh lo cingin a itpi ih a siahsuah hnu ah cui nunau fala note cu nawhcizuar (taksa zuar) ah a cangta” vek khi asi. Laimi pianpi, kan pupa pawl an uar awknak dingfelnak thinlungput cu a eisiat zo ih Laimi pawl thinlung cu ziangtin tuahtthatsal a theih ding? Ti na ruat dah maw?\nMLM nathrik hnatuan dan cu, “fala thianghlim te kha mipa pakhatkhat in a duh lo cing in a ihpi ih an pawl awk hnu ahcun mipa dang kawp ding a hreh nawn lo ih a neta ah nawhcizuar (taksa zuar) ah a cangta” vek khi asi. Bawi Zesu leitlun a rat lai ah Samaritan pawl kha Isael pawlin an rak nautat zet mi an si. Ziangruangah tile Jews pawl nunphung an kenkawh nawn loih miphun dang thawn nupi/pasal an nei ih an cawhpawlh nun in an nun celcel ruangah asi.\nMLM ngethrik in a eisiat zomi pawl hrangah “THUPHAN’ le thudik ti a um nawn lo. An huat mi pohpoh cu misual an si ih an duh mi pohpoh cu mitha tiah sim an si, anmai hrang hlawknak thlen thei tu ziang khal a tha asi ih anmah lam pek awk ding pohpoh, an mai sun ding le har tuar ding pohpoh cu a tha lo mi asi. MLM in a eisiat mi pawlin kawhhran le vengsung pawlkom khalah zovek milai hi kan lai nunphung le sakhua biaknak, Khrihfa thurin vekin upat tlak le cawimawi tlak, an thu lun ding, an si ti an thlei dang thiam nawn lo. An thinlung cu cinghnia kau-ham vekin mai tanghainak in a khat theh tikah senpi vangtlang miphun thuanthu tuah siat ding khal anmai hlawknak asi poh ahcun poi tinak an nei nawn lo. Khrihfa, biaknak thuken thurin dan le dun, laimi nunphung dan le dun pawlin hmun a nei nawn loih ‘mai hlawknak” “mai diriam zawng” timi lawng an thinlung sungah a lal thlang. Biaknak lam khalah Khrih hmin sunlawinak hnakin mai kawhhran, mai lamtang hmin thatnak le hlawknak, ram le miphun thu vengsung thu khalah senpi vangtlang hlawknak le tthatnak hnakin mai lamtang, mai tanghai nak, senpi bungrua le canpual thu khalah dingfelnak le diknak tlawmngainak hnakin mai lamtang hlawknak le bulpak lungawi diriamnak, tvp in an thinlung a luahkhat tikah “ralkap pawlin meithal zunkhat puak loten an ral an neh bangin” satan cun zianghman a hmanrua thatha hman tul loin zumtu ti aw pawl tampi thinlung cu a uk theh theu.\nVoikhat cu America a thleng zomi kan laimi upa, Kawlram sung hmanah milang le upa rinsan zet mi in hitin isim, “’Nang cu kawlram lawngah bawi le lal na tuan ih USA ahcun zianghman na si nawn lo, ziangah si na thu kan lo ngai nak ding’ tiah mino pawlin in ti” ati. Laimi pawlin kan society ah kan lai nunphung, kum upa ttihzah le upatnak, kan pu kan pa san lai ihsin upattlak mi miphun si thei dingin kan nunphung a rak kenkawh tu, khua le ram a rak humhalh tu pawl upatnak le tihzah nak kan neih nawn lo zia ka hmuh tikah ka riah a sia zet.\nMLM ngethrik in a ei siat zomi pawl thinlung sungah anmai hlawknak miatnak siar lo zianghman upatmi khal an nei nawn lo ih dingfelnak, lai nunphung pianpi mizia pawl a hlo zo, khrihfa nuntu mawi khalin an hrangah hmun a nei nawn lo. Mai miatnak, hlawknak, diriamnak asile ziangkhal an sim in an tuah. Tih a nung ngaingai.\nA hram thawk ah lamzin tha zet bang na cingin thihnak thlenpi thei tu lamzin dik lo ah mi tampi an fehsual lo nak ding hrangah nasa ten thlacam in mah le tithei tawk lamzin ah zuam cio a tul.\nMLM thlarau nget in a lo ei rero zo maw? Thangharh aw la bawm tu hawl aw.\n7. Lailun (LIN): Hirin le hnam nathrik\nHrin le hnam parah hngat aw aw in thleidan awknak, thinnatnak, lamttang tuah awknak dodal awknak - LIN nathrik cun Laimi miphun malte lakah mai hrin, mai khua le tlang bik, mai thisen zawm malte pawl duhsakbiknak cu hmanrua ah hmangin milai thinlung a eisiat theu. Hrin fatete in thuanthu tha lo an neih mi pawl siseh mizia bang aw lo mi le dinhmun bang aw lomi pawl cu hmanrua ah hmang tahratin LIN nathrik in mi tampi thinlung a eisiat tikah LIN in a eisiat zo mi pawl cun anmai hrin lo pohpoh, asilole hrin dang pakhatkhat, lole an dodal mi hrin le hnam sung milesa pohpoh cu dodal duhnak, huatnak, eltainak thinlung an nei. Cutin hrindang milesa kaihhruainak hnuai ah senpi vangtlang thiltha tuah tlang ding zianghman tuah duh lo, an telduh lo lawng siloin thapek duh lo nak thinlung a suahter hlei ah midang dungsip dingin thusia an karhzai ter, ih senpi vangtlang thu pawl dungtun sannak a suahter. Santhar leitlun khawmual, "Global village" ti lai ah mai hrin le hnam fate khurbing hmasawnnak lawng kha senpi vangtlang le ram le miphun thatnak hnakin thupi sawnah ret a theih. Mai hrin le hnam hmasawnnak an tuah mi cu a tha tuk lai, mai hrin l e hnam hmasawnnak tuah cuang si loin huatnak thlaici a tuh rero tu, senpi vangtlang lamzin dal tu ah an cang theu. Ram mipi hruaitu ttha tha khal, mai hrin si lo pohpoh dodal duhnak, ruahnak ttha tha khal pom thei lonak, hrin dang pawl thleidan duhnak le dodal duhnak pawl thawn LIN nathrik in mi tampi a siahsuah theu.\nCun khatlamah politics ah siseh hmasawnnak le pehtlaih awknak pawlkom le biaknak pawlkom pawl ah siseh LIN nathrik ih rawlthaw bik cu hrin le hnam hmangin lamtang tuah nak asi.\nLaimi miphun malte lakah tthentthek awknak hmanrua ah hman ttheu mi cu hrin le hnam fatete pawl hi asi. Mai hrin ttan bik tahrat in midang huatnak, hrin dang dodal duhnak, hrindang nautatnak, Khua hlan lalhrin pawl huatnak, mai hrinpi cawisan bik nak, hrin hnam hmangin lamttang tuah awknak, hrin hnam thuanthu ttha lo hmangin lamtang tuah le tthentthek awknak, tvp pawl hi LIN nathrik in a eisiat zo mi pawl nunah a lang theu ding.\nLIN nathrik in a eisiat mi lakah pakhat cu khuahlan thuanthu parah porh awknak khal a tel ve. Mirang thufim in “dunglam thu parah a porh aw rero tu cu hmailam hrangah porh awknak a nei lo tu asi” an tivek in LIN a ei siat mi hrekkhat cu dunglam thuanthu ah an pu an pa san ih thiltha, hminthatnak le sunlawihnak an rak co mi ruangah midang ziangsiar lonak thinlung an neih phah. Porh awknak thlarau in an thinlung a eisiat theu.\nCuticun LIN nathrik cun kawhhran sung, khawsung, le vengsung (society) ah hrin le hnam tete thuanthu le bang awk lonak pawl cu hmang tahratin rikham a tuah ih milai pehtlaih awknak lamzin a siahsuah, a tibal ih a ti bawrhhlawh theu. Cutin senpi vangtlang mibur cangvaihnak a kham in a cak lo ter theu.\nCuruangah mi pakhatkhat in na hna ri te ah hrindang pakhatkhat thu kha a sezawng in a sim, asilole amai hrinpi pawl thatnak lawnglawng a lo sim, tikah fimkhur aw. Hrinhrik na kai asile awlten na dam thei lo ding. Hrinhrik na kai tikah zo a sung? Nangmah! Hrin le hnam fate pawl tleidan awknak huat awknak, hmuhsual awknak, thuanthu tha lo pawl hmangin lamtang a tuah rero tu pawl cu santiluang sungah turnei ci an tuh rero asi ti an theih awk a tha. Santhar san ah hrinhrik nget in a eisiat mi mino tete tla an um lai hrih mi hmuh tikah a pawi ngaingai. Kawhhran sung, vengsung pawlkom awknak ah siseh senpi vangtlang pawlkom awknak poh ah hrinhrik nget in a eisiat mi an um asile thleidan awknak le lamtang tuah awknak huatbul duhbul a suak ringring ding. Hrinhrik cangvaihnak in senpi vangtlang hrang thiltha tampi a kham, a dal theu ruangah senpi vangtlang zapi ten fimkhur a tul ngaingai. A hih nathrik hi awl-ai ten a suan aw vivo mi asi. Ziangah tile mi zokhal in mai hrin le hnam thatnak duh lo an um lo tikah awl-ai ten thisen cawhso theih lawnglawng an si cio ruangah asi. Curuangah na hrin le hnam hmin sal in tuar tu (victim) vekin siseh hrindang pawl siatnak thu rel in siseh na hna sung ah thutehla an lo sim tikah fimkhur aw, cucu hrinhrik nget a kai awk dan hmaisa bik kekar asi theu. Hrinhrik nget in a lo eisiat tikah na siathatheihnak mit a lo caw thei ih na thluak a lo balter thei. Cule na thlarau hrilsel lo ko a lo tuah thei. Na ruahnak hnakin tih nung zetmi a rak si thei, ih na ruahban lo tiang na sunglam a lo siatsuah thei asi.\nLIN nathrik na kai zo maw? Na thinlung tawdap dap aw fel hnik aw! Na kiangkap ah hrin le hnam thuanthu hmangin lamtting ah a lo tuah tum tu an um maw, midang huatnak thu a lo sim tu an um maw? LIN nathrik asi ti thei mei aw! Na kiangkap zoh aw la nangmah lala LIN nathrik in a lo eisiat lo nak ding hrang ah fimkhur aw!\nMilai taksa nathrik pawlin milai a eisiat tikah cawr, ngawr, mitcaw, naa, kebai kezeng, ke kut le kee, taksa peng tthenkhat a siatsuah in zianghman rahttha rah suak thei mi nei lo lawng si loin insang le khawsung senpi vangtlang hrang tiangah phurrit a suah pi theu vekin a tlunlam ih vengsung nget-hrik (social evils) pawl hin milai thinlung a eisiat tikah mimal dinhmun ah lungawinak a siatsuah, thinlung kebai le mitcaw, thluak tem tarh mi, le ruahnak saltang le thinlung kim loin lungput dinglo, lungput miziasia pawl a suah ter theu. Cutin mibur cangvaihnak dung a tawlhter, a kham, a dal ih a cak lo ter, hmun tampi ah senpi vangtlang cangvaihnak a kham, thutak le phuahcawp thu thleidan theih loin milai ruahnak a buai in a hnawk ter, senpi vangtlang sunmang a cimral ih ram le miphun thuanthu nung tuahthat ding sunmang (collective historical visionary end goal) hnakin mimal diriam nak, mimal lungawi lonak, thiltha lo le lungput dik lo in senpi vangtlang khawruahnak ah hmun kausawn a luah tikah pawlkom le a bur in cangvaihnak ah hmansawnnak a dal. Cuticun kebai vengsung (cripled society) ah santhuanthu cu kekar thei loin hmunto ah a canter. Kan thuanthu damter sal dingin midang hnakin kanmah, nangmah le keimah kan thu pi sawn.\nKhrih ah le miphun ah unau pumkhat asi mi kan miphun pi humhim dingin satan hmanrua asimi a tlunlam hi ngethrik pawl hi zapi ten kutkai in dotlang cio uhsi.


Thih hnuah nunnak timi a um maw?\nThusuhnak: "Thih hnuah nunnak timi a um maw?"\nSannak: Thih hnuah nunnak a um maw? Bible cun, “Nunau sung suak milai hmuahhmuah, an nunnak a tawi ih zonzaih an tuar. Pangpar bangin an `hangih an ziam sal; Phenthlam bangion an hloralta, rei an awh lo. Minung a thih cun a ung sal thei ding maw? Asinain tikcu `ha ka hngak ding” (Job 14:1-2,14).Zozo khal Job vekin hi thusuhnak hi kan ton ciomi a si. Kan thih hnuah ziangvek si kan cang taktak? Kan um nawn lo ti mennak maw si? Thihnak timi nasa deuh kan nun sal theinak ding a si tinak maw? Mi hmuahhmuah an fehnak khal a bang aw thluh tinak maw si? Vanram le hell ti hi a um taktak maw? Asilole kan suangtuahnak meimei maw a si?\nBible cun thih hnuah nunnak a um thu in sim. Cui nunnak cu a sunglawi tuk mi a si. “ Mailai zohman in an hmuh dah lomi, Zohman in an theih dah lomi, a cangthei ding tiah zohman in an ruah dah lomi, cumi cekci cu Pathian in Amah a duhdawtu hrangah a timtuah mi a si” (2 Korin 2:9). Taksa ih Pathian a rung cangmi Jesuh Khrih cu kan hnenah kumkhua nunnak laksawng in pek dingah a ra. “Sikhalsehla, kanmah ih sual ruangah hriamhma a pu, thil `ha lo kan tuah ruangah vuaknak a tong. Hremnak a tuar mu cu kan rundamnak a si” (Isaiah 53:6).\nKan tuar ding tlak a si mi sualman rori cu Jesuh in a taksa in a phurih kan hrangah a nunnak a liam. Nithum a rei hnuah thinak ihsin a tho salih cutin thihnak, thlanmual cu nehnak thawn a puang. Cu tiih a thawhsal hnu ni sawmli sung leitlun a um. Cu tiih a umlai khalah minung thawngtel in hmuh le theih a si hnuah vanram ah a feh sal. Rom 4:25 cun, “kan sualnak ruangah thihnak ah thlenter a siih Pathian thawn kan rualrem awknak dingah le thiam coter ka sinak dingah nunnan ah thawhter sal a si.”\nJesuh Khirh ih thawsalnak cu mi hmuahhmuah ih theih khal a si. Paul khalin minung tamtak hniksak a fialih zokhal in an el thei lo. Jesuh thawhsalnak cu Khris`ian zumnak ih hrampi bik le a kil ih a kaihngettu bik a si; Jesuh Khrih cu thawsal ih a um ruangah kan nih khal thawh ter sal kan si dingah zumnak kan nei thei a si.\nPaul in Jesuh thawhsalnak a zumlotu Khris`ian hmaisa pawl ralring dingin a sim hnai: “Kan thu phuanmi cu: Khrih cu thihnak ihsin thawhtersal a si zo, tihi a si ih a tu-ah ziangtinso mihrek khat in mithi thawter salnak a um lo tiah nan ti thei? Cutiih nan timi cu a dik sibang sehla Khrih thawhter sal a si lo, ti a cang ding” (1 Korin 15:12-13).\nThihnak ihsin thawhtersal a si ding pawl hmuahmuah lakih a hmaisa bikih a tho saltu cu Jesuh Khrih a si. Taksa thihnak cu mipakhat (Adam) ruangah a ra.Jesuh Khrih zumnak thawngin Pathian innsangih a lut le fa sinak a co zotu pawl hmuahhmuah cu nunnak thar pek an si ding (1 Korin 15:20-21).Jesuh Khrih cu taksa rori ih thawhter sal a si vekin Pathian in kan taksa khal cu Jesuh a ratsal zawngah thawhter sal a si ve ding (1 Korin 6:14).\nKan zaten thawhter sal cu kan si thluh ding nan kan zaten vanram kan feh tlang thluh lo ding. Mi bulpak in kanmah ten leitlun kan nun sungah thu tithluknak kan tuah a `ul ding. Bible cun, milai hmuahhmuah hrangah vaikhat thih cu ruat cia a si a ti (Hebru 9:27). Asinan, zumnak thawnih dingfelnak a co ngahtu pawl lawngin kumkhua hmunramah an feh dingih zum lotu pawl cu kumkhua meilipi ah hremnak tuar in an feh ding (Mathai 25:46).\nHellram khal hi Vanram vek thotho in a um men meimi a si lo. A taktak in harnak khal tuar a si ding.Hellrem ahcun Pathian thinhennak cu mi dinglo pawl in cem ti ni nei loin an tuar ding. Zum lotu pawl cun taksa, thinglung le theihnak hmuah thawn ningzahnak, sirawknak le harnak an tuar ding.\nHellram cu pit asilole cem ti nei lo kuapi vekih sim a si (Luke 8:31, Thuphuan 9:1). Meisa lipi a siih cem ti nei lo in a alh ringring dingmi hmunram khal a si (Thuphuan 20:10). Hellram ahcun hacang rialnak le `ahnak hlirin a khat dingih thinhennak hmuah thawn a si ding ( Mathai 13:42). “anmah a eitu tholung pawl cu an thi dah lo ih anmah kangtu meisa khal a mit dah lo a si” (Mark 9:48). Misual pakhat a thih hmuh cu ka lungawi zawng a si lo.Sualnak bansan ih a nun hmuh ka duh sawn” tiah Pathian cun a ti (Ezekiel 33:11).Pathian cu ti lo theihlo in zianghman in fial lo ding. Phatsan le cohlang duhlo ih kan um le kanmah hril vekih kan hril mi cu kan tuar ding. Pathian hnen lo ahcun nunnak dang a um nawn lo.\nLeitlun kan um sungih nun hi hniksaknak vek men a si…a ra ding mi tikcu hrangih timlam awknak a si. Zumtu hrang ahcun pathian cencilh nak thawn kumkhua nun tep rero a si. Cu ti a sile ziangtin mi dingah kan cangih Pathian pek mi kumkhua nunnak kan nei thei ding? Lamzin pakhat lawng a um…cucu Jesuh Khrih zumnak thawng lawngin a si. Jesuh cun, “ Kei cu nunnak le thawhsalnak ka si. Zokhal keimah I zumtu cu midang vekih an thih khal le, a nung sal ding. In zumnak ruangah kumkhua nunnak pek an si ih an siatral dah nawn lo ding” (Johan 11:25-26).\nKumkhua nunnak laksawng cu mi zapi hrangah cohlan theih ringring a si.Asinan, kanmah lam ihsin nomnak le kan mah le kan mah tlansan awk tahratin Pathian hnenih kan pek awk a `ul. “ Pathian Fapa a zumtu hmuahhmuah cu kumkhua nunnak an nei. Fapa a zum lotu cu kumkhua nunnak an ngah lawng siloin Pathian thinhennak an parah a um” (Johan 3:36). Kan thih hnu ahcun sualsir nak ding tikcu kan nei nawn lo ding. Pathian kan mit ih a hmuh hnu ahcun a si ngai tiih zum men lawng a si thlang ding. Curuangah a tu roriah Pathian hnenih kan feh ding le kan duhdawt ve ding hi a duhmi cu a si. Kan sual ruangih Jesuh pekmi kan sualman kan cohlan a si ahcun, leitlun kan nun sung sullam nei zetih kan nun men ding lawng siloin Khrih umpinak hmaiih kumkhua nunnak khal tiamkam cia kan si.\nJesuh Khrih cu Rundamtu a si tih na pom ve duh le na pian thar duh ve a si ahcun hi thlacamnak te hi na cam ve mei lo ding maw? Asinan. Hi thlacamnak le thlacamnak dang sal ve menmei nak cun a lo rundam lo ding. Jesuh Khrih na rinsan lawngah si rundamnak ti mi cu na co ding. Hi thlacamnak cu Pathian ih pek zo mi rundamnak hrangih lungawi thu sim le na zumnak ti lang tertu men a si. “Pathian, kei cu na hmaiah mi sual ka si ti ka thei. Sualman tuar tlak khal ka si. Asinan, ka sualman tuar ding hmuahhmuah cu Jesuh Khrih in a tuar zo ruangah amah zumnak thawngin ka sual ngaihdam a si thei ka zum. Ka sual tlansan tahratin rundamnak hrangah nangmahah ka zumnak cu ka `hum a si. Mangbangza na zaangfahnak, ngaihdamnak le kumkhua nunnak laksawng in pek ruangah ka lungawi! Amen!”


Nu Kum 36 Mi In Fate 44 A Nei, A Pasal In A Tlansan Ruangah An Nun A Har Zet – Meifar\nNu Kum 36 Mi In Fate 44 A Nei, A Pasal In A Tlansan Ruangah An Nun A Har Zet\nSeptember 9, 2021 admin Lawrkhawm 0\nAfrica, Uganda khua ih um nu kum 36 mi Mariam Nabatanzi in fate 44 zat a neih hnuah a pasal in a tlansan ih amah lawngin a cawm thanglian thluh thei. Ziangtin a kum aitam fate a nei thei tin na ruat men ding, amah hi damlonak danglam zet aneih ruangah a sul sungah mipa cii hi an nung tam thei zet.\nVeikhat nau aneih ah pa 4, 3, 2 tin anei ṭheu, pakhat lawng nau a hring dah lo. Kum 12 mi a si ah pasal anei ih a pasal cu a aiin a letin a upa sawn, kum 13 a kim ah nau anei. Phir hi vei 6 anei, phir 3 hi vei 4 anei, phir 4 hi vei 3 anei.\nNau khamawk a tum ṭheu nan siibawi pawlin a hrangah a ṭha lo thu an rak sim ruangah nau khamaw loin an um. Mariam Nabatanzi in a nauhak lai ih a vanduai thu a rel, A suah hnu ni 3-nak ah hringtu a nu in arak tlansan, unau 5 an si ih a pa in a umpi.\nA pa in nupi dang a neisal ih a nuei cun a hmuhsuam thei zet, an rawlei dingah tursia arak ret ruangah a unau dang pawl cu an thi thluh. A vanṭhanak ah anih cu inn dangah arak um ih tursia cu a ei ngah ve lo, cuvek dinhmun ih thanglian a si ruangah “Ka suah ihsin lungawi ni ka nei lo in ka thei, nauhakte ka si lai ihsin nui dinhmun ah ka um zo” a ti.\nA pasal thawn fate 44 an nei ruangah a pasal in ṭuanvo a la ngam nawn lo ih a tlansan, Mariam Nabatanzi cu a beidong cuang lo ih a fale pawl cu amahten a cawm thanglian thluh thei. Tu’ahcun a fapa upabik khal buaih a ngah ih an dinhmun khal a ziaum vivo thlang.\nDothlennak A Hril Sawn Ruangah “Kum Cem Len Ka Lo Nei Ding” A Timi A Fala Thawn An Ṭhenaw\nMooler In “Ṭih Hlah Uh, Pakhat Le Pakhat Kan Bawmaw Ding” A Ti


Daizirziar Ih Um Caan Le Rinnak - Chinland Today Media\nDaizirziar Ih Um Caan Le Rinnak\nMay 14, 2010 12:37 am·0 comments\nAsinain Lazaras a naa ti thu a theih hnu ah cuih a umnak ahcun a hlei in ni hnih a caam ta. -Johan 11:6\n– 2Siangpahrang 19-21\n– Johan 4:1-30\nJoe Morgenstern ih Zarhtin suahmi Wall Street Journal ih zuknung thu ngannak cahmai ah zianghman ttong loin daizirziar ih an um hman ah lemcang pawl ih mi an hiip thei daan a ngan. “Lemcang (actor and actress) pawl hi a thupizet caan ah an tuah theizat thil fatezet an tuah thei, ziangahtile kan hnen ihsin ngaisannak an co zo ruangah kan thinlung kan pek hmang tiah an ruat aw.” Huham nei dai zirziar ih um caan khalah ziang a cang ti kan theithiam ih lemcang pawl par ahcun kan uar nain Pathian thawn kan pehtlaih awknak ahcun Pathian in dai zirziar ih in umsan ahcun kan bei in dongter thei.\nJesuh ih rualpi ttha Lazarus besiazet in a nat tikah a farnu Mary le Martha in Jesuh cu ra veh dingin an cah. Sihmansehla cuih thu a theih hnu ah ni hnih rori cuih hmun ahcun a caamta bet (John 11:6).\nHimi thu thawn pehpar in Oswald Chambers in hiti’n a sim: “Tican tumzet nei daizirziar ih umnak Pathian in a lo ap maw? Bethany khua ih Lazarus tei’ inn cu dai ttheptthep ih a um ni pawl kha ruat hnik aw! Cuih ni pawl kha tuih ni na nunnak ah tahtthim ding ziangtal a um maw? Pathian dai zirziar ih a um sinsiahnak cu mangbangza Amah theihthiamnak sungah a lo hruailut tinak a si. Pathian in daizirziar ih umnak caan a lo pek ahcun Amah thangtthat aw, na hnenah a tumtahnak pawl a run keng a si.” Daizirziar ih a um hman ah duhdawtu Pathian cu kan rinsan thei thotho a si. – David McCasland\nDai khepkhep ih umnak sungin Pathian in a lo hngak,\nCuih thinlung cu Amah in a khahter thei;\nThiang le lawng in a hmu ding,\nA dai zirziarmi thlarau thawn. – Smith\nPathian cu daizirziar in um hmansehla\nAmah rinnak diktak cu a cak ringring.\nA Poimi Mit-thli\nLazarus Thawhternak [Part Two]\nThlarau Mit Vangter Saalnak\nPathian Kan Hrang A Ruat Maw\nNunnak Petu Zumnak


Rangoon Khawipi Ah Bus Thar Tlan Thok Ding - Chinland Today Media\nRangoon Khawipi Ah Bus Thar Tlan Thok Ding\nJanuary 10, 2017 5:05 am·0 comments\nRangoon khawpi sung tlantu bus pawl cu hmaizarh ihsin an cawl dingih Bus thar in an thleng tluh ding tiin Yangon Region Transport Authority (YRTA) cun an phuang.\nKhuahlan ihsin mipi pawl hrang ih tlan, Ma Hta Tha tiih theihlar mi Rangoon Division Motor Vehicles Supervisory Committee pawl ih tlanter mi bus pawl cu an cawl thluh tlang dingih bus thar le cangkang sawn in an thleng ding. Tui Bus thar pawl hi company 8 pawl ih neihmi an si ih January 16 ihsin Yangon Bus Service (YBS) ti hmin thar thawn an tlan thok ding.\nA hlan ih Bus line 300 pawl cu line 60 (Bus thar 3000 lenglo) pawl in an thleng dingih mipi hrangah hahdamsawn le nuamsawn in an tlan thok ding. A hlan ta pawl an tlan thok duh a si hmanah tuih tuahthar mi hnuaiah an khum aw ding.\nBus tlanthar pawl cu rong dangdang in mipi theih ol dingin an thleng dingih asen, a pawl, a hring, a uk, bonawn rong ti pawl in an um ding. A uk rong in khawpi sung lailinak tlan a khihhmuh dingih, a sen cun veng dandang tlan, a bokbawn rong in thlanglam, a pawl in sak lam, a hring in lampi pakhat le pahat karlak pehtu ti pawl a khih hmuh sak ding.\nTu ih Bus thar tlannak ding hmun zatek 80% cu a hlan ih tlan mi pawl vek in asinan zatek 20% tluk cu a thar, lampi thar ah an tlan ding. Bus totu pawl hrangih olsam sawn a si theinak dingah Mobile app khal tuah a siih Bus to man hi a hlat le nai ih zir in MMK 100 – 300 a si ding.\nRangoon khawpi ih mi pum million 5.2 lenglo pawl lakin zatek 49 tluk in khawpi tlan bus an ring lai tiin, Japan International Cooperation Agency pawl cun 2014 ih mipi an zingzoinak ah an rak hminsin.#\nSirhsan – Irrawaddy\nMore from my siteMyanmar Bus Cangsual Ah Mi 19 ThiPhunkhat Tlawngta Pawl Hrang Ca-ukpi Ukkua, Bala Ca-uk Le Tlawngfawm Alak In Pek DingChina ramsung Bus Kangah Mi 42 ThiYangon Khawsung Khualtlawng Phurtu Bus Pahnih Hailux Le Diana Febuary Ihsin Cawl DingSSA-S Palai Pawl Naypyidaw Ah Feh Ding!Tlangleng Zin Tuahnak Hrang Japan Cozah In Kawlram Bawm


Duhdawtnak: Sersuaktu Thazang Pakhat - Chinland Today Media\nJune 5, 2017 1:52 pm·0 comments\nNa thlennak tinkim ah duhdawtnak zemdarh aw; a hmaisabik ah na innsang ah. Na fanau pawl, na nupi lole na pasal, na venghnen pawl hnenah na duhdawtnak pe aw. Na hnenih ratu hmuahhmuah kha ttha sawn le lungawi sawn lo cun suahter sal hlah. Na hmel, na mit, na hnih-no, na mi hmuah dan tinkim ah zangfah lainatnak nei in, Pathian ih zangfah lainatnak langtertu nung va si aw. (Mother Teresa)\nCollege pakhat ih professor in zatlanphung (sociology) zirtu a tlawngta pawl kha Baltimore khawmpi veng dengkawr (slum) ih um mi mipa nauhak 200 ih nun dinhmun hliakhlai ding in a hruai. Tlawngta pawl kha nauhak pakhat cio ih hmailam nun ding an hmuh dan a nganter. Tlawngta pawl cun nauhak pakhat cio ih hmailam can thuhla ah “Canvo a ngah lo” timi hlir an ngan.\nA lehhnu kum 25 a rei tikah zatlanphung professor dang pakhat a ra thleng. A hmaisa ih an rak zirhliahnak kha a run zohfel sal. Curuangah a tlawngta pawl kha cumi nauhak pawl ziangvek dinhmun an thleng timi a hliakhlaiter hai. Cumi nauhak pawl lakah hmun dang ih tthawn le a thi minung 20 siar lo ahcun, a tang lai mi minung 180 sungih 176 cu danthiam, sibawi le ttuanrian neitu dinhmun ah an ding ih, mi zanran hnak in an hlawhtling ti an hmu suak.\nProfessor cu a mang a bang tuk ih, zirhliah peh vivo ding in thutluknak a tuah.\nVantthat thlak zet in cui’ minung pawl cu cutawk hmun kiangkap ah an um thluh lai. Curuangah pakhat tete’n a va tong ih “Ziangtin hivek hlawhtlinnak na ngah?” tiah a va sut hai. An zate’n an sonnak cu a bangrep thluh: “Zirhtu ka rak nei,” timi hlir a si.\nAn zirhtunu khal cu a dam lai. Tar thlang hman sehla mi harhvang zet lai a si mi an zirhtunu cu a va hawl hmu. Cutikah, “Khami nauhak pawl kha hlawhtlinnak ngah thei ding in ziangvek dawi kalhmang thawn na rak somdawl?” tiah a va sut.\nZirhtunu ih mit an hung tleu ih, a hmur ah hnih-no nem zet pakhat a hung lang. Cu thluh in, “Thil tluangtlam te a si ko. Khami nauhak pawl kha ka duhdawt si lawm,” tiah a sawn.\n#Chicken Soup for the Teenage Soul ih Eric Butterworth ngan mi “Love: The One Creative Force” leh mi a si.\nThil Kan Ti Palh Caan Ah


Snak The Ripper feat. Onyx (Fr... -'Vandalize Shit'Demigodz (Apathy (of Army Of T... -'Raiders Cap'Ill Bill (of La Coka Nostra & ... -'Vio-Lence'Oddisee -'Ain't That Peculiar (Remix)' Narrow Results by:CategoryAll CategoriesMusic Videos (1)LetterAll Letters# A B C D E F G H I J K L M N O P Q R S T U V W X Y Z LabelAll LabelsPremium Records (1)Director< All DirectorsAarophatVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (1 Item Found)Page: 13:18DJ Lord Jazz (of Lords Of The Underground) feat. Aarophat - 'Eagle Eye'(Music Video)Added: Jan 24, 2013Views: 685Label: Premium RecordsSong Producer: DJ Lord Jazz (of Lords Of The Underground)Video Directors: Aarophat & Celine ColstonRating: (4.5 Stars) (7)Page 1 of 1 (1 Item Found)Page: 1


CDF – Zanniatram din thu ah Mipi lam hmuh dan Lawrkhawm - Falam Online Media\nCDF – Zanniatram din thu ah Mipi lam hmuh dan Lawrkhawm\nFalam peng, Zanniatram le mipi kilhimtuding Chinland Defense Froce – Zanniatram an din thu ah, mipi lakah hmuh dan a bangaw lo.\n“Dothlengnak hmual na sin dingin CNO/CNDF in Falam peng ah hriamkai pawlkom dang din lo dingin thu an suah nan” ….. titu le “kan ram humvennak hrang cangvaihdan a kauter sin ding” titu an um.\nCuih thu thawn pehparin lenglam ihsin rak thlirtu ruat ṭhat tlak mipi hmuhdan ṭhenkhat kan run tarlang ding.\n1. CDF Zanniatram an din ti thu theih cu thin mi a tthawng ee. Hriamkai bu pakhat ti pitlin hi peng pakhat hman in thil ol a si lo. Caan sau hrang tla ruah a ṭul.\n2. An ram pawl hi SAC ralhraang Chinram a kai so nak hmun thupi pakhat a si ve ih, cuih hmun pawl ah ṭuanvo lak tu dingah an ṭha ko si. A um cia pawl in kan peng zaten ṭuanvo an la thei lo tikah …..\n3. Kandung baite ih kan unau khatlam pawl buainak kha kan hngilh maw si? A hranhran ten an um ruangah lung a rual thei lo ih mipi hmai ah an sung thu an phorhaw ciam co. Cuvek kan hluan ding phan a um. Kha mi khan mipi tha a nauter.\n4. Derthawng nakah in can thei. An lam ihsin hriamkai pawlkom umcia hnen ih rak lut zotu an um. Cupawl kha an thinlung a laklawh thluh ding ih hma nor dan a fuh thei lo ding.\n5. Kan sawisel hlanah ziangruangah an din timi kan theitum hmasa a ṭul. Midang tha nau tertu/phunhnam zawngih ke kar tum an um ruangah a pak ten an ding mi a si thei. Cuvek lungput pawl kha kan hlon thei hlan sung cu a dangdang din thar an um vivo bet hman a si thei. Thu hi a kau zawngin ruat a ṭul.\n6. Athupi bikmi kan hngilh pang si pei maw? Hriamkaibu pakhat sersuak ding cun hmaisabik ah ralthuam zeizongza a ṭul. Cumi lei nakah paisa a ṭul. Atufang kan ram dinhmun khaikhin cun Dothlengnak hi a sau lai men thei. Cumi kha kan ruat cia maw? Kan ram dinhmun le a sia vivo tikah thilman zeizongza a kai thluh bet ding. Cumi hrang kha ramdang um pawl kan rin ringring thei pei maw? Maw, din nak hman rei hlan ah mualpho nawn ten ṭhiat bal saal ṭul tivek teh a si pang leh pei maw? Ralthuam um lo cun minung an tam khalle san a nei tuk lo. Culaiah ei/in hrang ruat tel a ṭul bet. Thuk zetih ruat ṭhat a ṭul.\n7. Falam peng, Kawlrawn tiang huapban CNDF hman hi duh vekin kan ṭanpi thei hrih lo. Culaiah peng sungin a dang a suak lala cu ṭanpiawk danding a va harsa zik ve. Ralhraang pawl khadidok in an hni rero ding.\n8. Ziangvek a si khal le thuhla a feh rero zo ruangah hnaṭuan tlang dan ding lam sawn kha kan rel le a ṭha pei maw? CJDC ah funkhawmawk tum sehla a ṭha bik lo ding sawm?\nSiarbet : Chinland Defense Force – Zanniatram an din\nChinland Defense Force – Zanniatram an din suak\n← Mipum 133 phurtu China vanzam a tlak lai fang Video\nKawlram Mipi ṭanrualnak zarah DJ hminthang pahnih Myanmar rat an ṭhulh →\nChin National Defense Force Thuthan\nJuly 1, 2021 Ni Hnem Sung 0\nHakha ih Crusade tuah tu Evan le Inteekpa Thawng Tlak\nFalam : Khawmi ralkian lai cu caan ṭha ah laakin SAC ralhraang in Webula khua ih inn tam zet Boh sak\nJanuary 12, 2022 January 12, 2022 Ni Hnem Sung 0


Macy's Cubic Zirconia 3-Row Marquise Cut Ring & Reviews - Rings - Jewelry & Watches - Macy's\nCubic Zirconia 3-Row Marquise Cut Ring\nWeb ID: 11874530\nBold in design, this ring features a triple row of marquise cut sparkling white cubic zirconia.\nCubic zirconia - 11 1/2 carat total weight\nSet in 14 karat yellow gold over sterling silver with cubic zirconia\nThis item may not be shipped to Hawaii, U.S. Virgin Islands, Guam, Palau, Puerto Rico, American Samoa, Marshall Islands, Armed Forces Pacific and El Paso, Texas.\nGCP PDP SITE_22.01-R1 5.1504.7 localhost 1.769.1 01/28/2022 03:06:36 EST SITE_22.01-R1 east4 01/04/2022 16:07:39 EST 5.1504.7 @page/digital-product-ui-mcom 5.1504.7


Biaknak Lam - Rev. Dr. Khaw Lian Uk - Chinland Today Media\nBiaknak Lam – Rev. Dr. Khaw Lian Uk\nKan Chinmi rawngbawl tu lak ih hla puah thiam, nunneem, zaidam le kan uar zetmi Rev. Dr. Khaw Lian Uk cu CT palai in a umnak hmun Delhi Khawpi ah hmaiton thusuhnak a nei.\nCT : Na suahnak khua le ram le innsungsang thu tawi in sim thei pei maw!\nKLU : A hmaisabikah kan Bawi Pa Jesuh hmin cu thangthat in um seh!\nChinland Today tuanvoneitu pawl hnen khalah lungawi thu ka sim a si.\nAugust 30, 1968 ah Falam zato pi ah ka suak. Ka nu le pa cu Rev.Hau Khaw Thawng (Falam peng, Sial Sih khua) le Nu Hrang Hngel (Len Te) an si. Unau 7 kan si ih mipa 3 le nunau 4 lakah kei hi upabik ka si. Tu hi kan nu Mrs Niang San Vung thawn Pathian thlawsuah fanu pa hnih 1. Thian Lun Ting 2. Cing Huai Lun le fapa Joshua Van Nei Thang kan nei.\nCT : Secular zirsannak lam teh!\nKLU : 1991 ah phunhra (B) in ka ong.\nCT : Pathian thu na zirnak lam teh in sim thei pei maw!\nKLU : Pathian lam hruainak in 1991 ah Tedim Baptist Theological College in Diploma of Theology ka zirsuak 1992 ah Evangelical Bible Seminary, Yangon in B.Th ka theh. 2004 ah Immanuel Theological Seminary, New Delhi in BD ka zirsuak. Lamhla zirnak (Correspondence) in 2005 ah Emmanuel Theological Seminary, Rajasthan Kota, India in M.Th ka theh ih 2006 ah Throne of Grace, Hyderabad, India in D.Th ka theh.\nCT : Harsa zet le zuamzet ih fimthiamnak na zirnak parah CT in kan lo lawm ih kan lo suang zet fawn, Na pianthar daan tla theih kan hiar zet ih in sim aw he..?\nKLU astor fa ka si vek in ka tlangval pekte tiangcu mi ih mitha an ti ve mi ka si. Asinan ka hung tlangval ve ih leitlun sualnak lamah thuk zetin ka rak pil. Baibal tlawng ka kai hnu tiang khalah Pathian le leitlun tahnak ahcun ka rak tlinglo nasa ti ka thei.\nAsinan Pathian lainatnak cun I thlun ringring ih danglam tak in ka nun a sersiam sal. B.Th ka theh ih Pastor ka tuanhlan te ah zankhat cu thin bangzet cingin mitthli thawn thla ka cam ih ka thlacam laiah larnak in kan Bawi Jesuh a thihhnu thinglamtah par in lei ah a ruak an run zawn laifang kha kei mah an zawn in ka hmu.\nThla ka cam theh cun Galali 2:19 ih “…a thinglamtah parah kei cu Krih thawn thah mi ka si zo” timi kha Pathian in fiangtuk in i theih terih Pathian mit hmuh ah cun Bawi Jesuh thihnak ttawmpitu ka sizia fiang ten ka thei aw .Cumi zan in thlarau lam piantharnak ka co a si. A tikcu cu July 17, 1994 zan a si.\nMi tlinglo tak ka sinan Jesuh in a zangfahnak ruangah NUNTHAR i pek lawng silo in a thianghlim mi A HNA tuan ding ah I hril ve cu mak ka ti. Kan Pathian hmin thangthat in um seh!\nCT : Pathian hna na tuan thok ihsin tu ni tiang na tuannak a dotdot in (kum, na tuan thoknak khua le Association hmin) pawl in sim thei pei maw?\nKLU : B.Th ka theh hnu 1995 ah CCOC ( Chin for Christ in One Centur ) missionary tuan ding ah ka hmin ka pe, in cohlang ih ZBC office ah training tla ka kaizo nan Falam Batist Association khawmpi ( Ramthlo khua )thurelnak vekin Len Hai Baptist Church ( Phautluan Area,FBA) ah pastor ka tuan. Kum 3 ka tuan hnu ah Phautluan Area nu le pa pawl in Ordination in dilsak ih FBA Golden Jubilee khawpual ah Ordination in pe.\nii) 1999 kum ihsin LBA (Lairawn Baptist Association) Falam Baptist Church, Khampat ah in dilnak vek in Pastor ka tuan.\niii) 2002 kum ah kan Kohhran hnenah Pathian thu zirsal ding ka dilmi cu in lungkim pi ih Immanuel Theological Seminary, New Delhi ah B.D ka zir. 2003 kum ah Delhi Burmese Christian Fellowship in part time ih pastor tuan sak ding ah in dil ih lungawi ten ka cohlang. 2005 in DBCF ah full time in tuni tiang pastor ka tuan. (Zuk; a nufa pawl thawn)\nCT : Pastor hnatuan lawng silo in a dang rawngbawlnak teh na nei maw?\nKLU : Pathian in piantharnak I pek hnu ah pastor rawngbawlnak lawng si lo in crusade le camping tuahnak ding sangka tla I onsak vivo ih sawmnak ka don tikah kohhran upa lungkimnak a um le crusade/camping ka tuah phah theu.\nCT : Hla lam teh!\nKLU : Pathian in hla phuah thiamnak laksawng I pe ve in ka thei.\nCT : Aw, cuti asile cu “Sun ah Ni in” timi le ‘In hruaiding” timi kha nangmai phuahmi a simaw! Ziangtik ih na phuah mi ha an si, In sim thei pei maw?\nKLU : Sim thei ee! Sun ah Ni in ti mi cu Yangon Bible tlawng ka kai lai ih Pathian in I pei mi a si ih “In hruaiding” timi kha cu Len Hai khua I Pathian hna ka tuan lai ah Pathian in I pek mi a si.\nCT : Bible tlawng lam ah khal a tuan an lo ti a bang!\nKLU : Aw si ko. North India Theological Seminary le Sola Gratia Seminary ah a langten saya ka tuan.\nCT : Pathian hna na tuannak ih harsa na timi le nuam na timi pawl in sim thei pei maw?\nKLU : Pathian in I pek mi tuu ruun pawl cinghnia in in firsak tik ah le hruaitu hrek khat zumnak phatsan in khawvel lam ih an tlan tikah tuar har ka ti. Pathian hnatuan ih nuam ka tibik mi cu tuarnak pa khatkhat a thlen tikah cuih tuarnak phen ih malsawmnak ka hmuhsal theu mi te khi a si.\nCT : Falam Awn Mawi khawmpi a veikhatnak Falam Khawpi ih an tuahmi ah Special singer ih an lo sawm lai ih na hlasak mi pawl kha mi phuahmi maw! Nangmai phuahmi so na sak!\nKLU : Pathian in ka hnen ih I pek mi lawnglawng an si ko.\nCT : Laimi leitlun lam le Pathain thu lam ih mi kan bang theinak dingah na ruah daan tawi famkim in in sim thei pei maw?\nKLU : Ziangtik lai khal ah Pathian phatsan lo phawt sehla. Mah le ti theinak zawn cio in missionary tuan sehla Pathian in thlawsuah in pe ko ding.\nCT : Tu ih na rawng bawlnak DBCF ah ziang tik tiang na tuan ding?\nKLU : Pathian in rem a ti le tu thla Sept 28, 2009 ah USA lam ah kan pok ve thlang ding a bang!\nCT : Hmailam na tumtah mi in sim siang pei maw!\nKLU : Khawi tawk I ka um khal le Pathian in sangka I on sak ahcun dam sung a hnatuan ding hi ka hrilmi le ka damsan a si ko. Ziangtin rawng ka bawl ding ticu Amah Pathian in I ngaihtuah sak ko ding ka zum.\nCT : Caan sunglawi takin pek ruangah CT hmin in lungawithu kan lo sim.KLU : Aw, ngahtuk, ka lungawi tuk sawn so khaw.


Tisartan Var – Meifar\nJune 24, 2021 admin Leitlun 0\nTisartan thuhla rel tikah ramsa dum, ṭihnung um zet ara lang hngal. Asinan, US, Florida, Roger Williams Park Zoo ramsa hmuan sungah tisartan var an vulh.\nA suah ihsin a vunrawng a var ih a mit a sen, Albinism timi damlonak a neih ruangah a hmuihmel langdan a danglam. “Frozen” zuknung sungih Queen Elsa sirhsan in a hmin ah Elsa tin an phuah, a vunrawng a danglam vekin tisartan dang aiin a cak lo sawn.\nA harhdamnak cu a ṭha thluh tin ramsa sibawi in a rel. Tisartan dang vekin itthat cu a duh thei zet, Elsa ruangah an ramsa hmuan cu a lar phah ih zohtu khal an tam thei zet. An ramsa hmuan sungah rul var khal an vulh.\nRamsa hmuan kiltu Corrie Ignagni in “Ramlakah um sehla cun a thi zo, a hmuihmel a danglam ruangah tisartan dang pawlin an that ding. An that lo asikhallen a vunrawng a var ruangah rawl a hawl ve thei lo ding, a vunrawng ruangah sa a deh ve thei lo ding” a ti.\nTisartan ih an cahnak pakhat cu an mit thazang a cak tuk ti a si, asinan Elsa ih mit cu a sen ih a mit thazang khal a cak lo zet ti a si.


Nu Mary ih riahsiat ninghan hleicenak phun sarih (Sim tu - Rev. Fr. Dominic Hnin) | Radio Veritas Asia\nNu Mary ih riahsiat ninghan hleicenak phun sarih (Sim tu - Rev. Fr. Dominic Hnin)\nNu Mary ih riahsiat ninghan hleicenak phun sarih\nCaantluang zarh kulhluanli nak, tlawngkai nihnih ni (September 15, 2020)\nSiarding: 1Cor. 12:12-14, 27-31; Ps. 100:1-5; Jn. 19:25-27\nTuisun, September 15 ni cu kan nu Kohhranpi in bawinu Maria ih riahsiat ninghan hleicenak pawl ruat ih theisal ding le sunloih dingah in tuahsakmi ni a si.\nNu Maria ih riahsiat ninghannak pawl hi Bawipa Jesuh ih hmuhtonmi zonzaih harsatnak pawl thawi pehtlai an si ruangah Bawipa ih harssatnak khaikhawm thluhtu cu thinglamtah asi vek in Thinglamtah sunloihnak puai - the exaltation of the Cross - kan tuah thluh ve te'n himi nu Mary ih riahsiat ninghan hleicenak hngilhlonak cu kan tuahnak san a si.\nHimi nu Maria ih riahsiat ninghannak pawl cu tuisun kan siarmi Thuthangttha John 19:25-27 le Luke ih nganmi Thuthangttha Lk 2:25-35 sung pawl parah hram a bun.\nBawinu Maria ih riahsiat ninghan hleice nak phun sarih pawl cu:\n(Lk 2:25-35) Simeon ih simsungnak thu\n(Mt. 2:13-21) Egypt ram ih an va tlannak thu\n(Lk 2:41-50) Jerusalem ih a fapa Jesuh nithum sung a hlohnak thu\n(Lk 23:27-31, Jn 19:17) Bawipa Jesuh cu Thinglamtah pu ih Calvary tlang lam a fehnak - San thuanthu lam ahcun lamzin ah anu Mary thawn an tongaw ti a si.\n(Jn 19:18-30) Jesuh cu Thinglamtah par ih tar a si nak le a thihna thu\n(Lk 23:50-54; Jn 19:38-40) Jesuh ih ruak cu thinglamtah par ihsin an laksal thu\n(Lk 23:50-56; Jn 19:38-42; Mk 15:40-47) Jesuh an phumnak thu\npawl tla an si.\nTuisun kan siarmi Thuthangttha ah " Bawipa Jesuh ih hi leitlun a nunnak ih ni netabik caan" kan hmu.\nThuthangttha ngantu John cun hitluk ih caan cepther ah khin Nu Mary a von ther man. Midang ih nganmi Thuthangttha ahcun Jesuh ih dungthluntu pawl cu Bawipa'i kiang hmanah um ngam lo in an tlan thluh. Nunau hrek khat pawl cun hlavang in an thlun ti a si (Mk 15:40). Asinan John cun Jesuh ih nu Mary le Dungthluntu John cu Thinglamtah kehram tiang an thlun ti in a ngan.\nDuhsan thukpi a nei ding. Ziangah tile amah kan Bawipa Jesuh ih nun zalam tluan ah nu Mary ih a rak telpi vivo nak pawl a langter duh vek in a thih zawng ah Bawipa in a nu ih hrangah ziang tluk in seherhnak le hraphriatnak a nei ti a langter.\nNu Mary le Dungthluntu John cu pakhat le pakhat kilkhawi aw ding ih ttuanvo a pek thluh hnu ah Bawipa cu awkam kamhnih lawng a ttong, "ka ti a hal (Jn 19:28)" ti le "a kim ttheh zo (Jn 19:30)" ti lawng a si ih cui si cun a thaw a cem.\nHimi caan hi kan Bawipa Jesuh ih sunlawinak caan - an khai san caan - a si. Cui caan ah a hnuai ih a von hmuhmi cu nunau pakhat le a dungthlun pakhat an si ih cutei pahnih cu "nunaunu, na fa kha zoh aw!" "na nu kha zoh aw" a ti ih RO a cah ta.\nHimi ah zo ih hmin hman sal a nei lo, a nu khal "ka nu" a von ti lo vekin a dungthluntu khal "Johan" tiah an hmin a sal lo. Cuti ih an hmin a sal lo nak khal sullam a nei. Kohhran ai-awtu ih a hman ruangah an hmin a sal lo.\nBawipa Jesuh ih hnak ihsin a luang suakmi "Ti le Thi" cun "Baptism" le Bawipa Pumsa" pawl a khih hmuh ti a si ruangah cumi Baptism le Bawipa Thisa ih funkhawmmi 'Khristian pawlkom - Kohhran" a khih hmuh a si.\nCui Kohhran ahcun Nu Pawlpi ai a awhtu Nu mary le zumtu mipi ai a awhtu Dungthluntu John an si. Hi tivek ih "aiawhtu" dinhmun ih a hman duh ruangah Bawipa in an hmin sal lo-in "na fa zoh aw, na nu zoh aw" timi a hmannak san a si.\nHimi thuthangttha ahhin Bible thiam pawl cun "sersiam salnak" an hmu. Ziangah ti le Bawipa Jesuh in a nu cu "nunaunu" ti ih a kawhnak in Gen 3:15 sung ih "nunaunu" ti ih hmanmi kha a von kaikawh sal.\nZiangah tile John ih nganmi Thuthangttha hi "a hram thok ah" timi ttongfang hmang in hram a thawhnak cu Genesis ih hramthoknak "a hram thok ah" timi a von la sal ih cuticun "sersiamsalnak" a khih hmuh ti a si. Culawng hman si lo, (Jn 12:31-33, 14:30) lam ahcun Jesuh le Satan karlak ih buainak siseh, 8:44 lam ahcun Jesuh dodaltu pawl cu Satan ih tesinfa ti in siseh a hmang. Jn 18:1, 19:41 kan zoh asile Cangantu cun Bawipa ih sunlawinak khal cu hmuandum sungah a ti. Hivek pawl ruangah Bible thiam pawl cun tuisun kan siarmi John ih nganmi Thuthangttha hi "Sersiamsalnak" ti ih an hmuhnak a si.\nHimi "sersiamsalnak" ihsin a ra suakmi cu "Kohhran" a si.\nJesuh in a suahnak nu cu Kohhran ih nu si dingah, kan nu si dingah in pek ruangah Mary cu na nu, ka nu a si ih anih in a fa zoh in, in zoh. A fa khal kan si taktak, ziangah ti le Mary cu Jesuh hringtu nu a si ih kan nih Jesuh ih ruangpi kan si, Jesuh in Paul hnenih "na hrem mi Jesuh ka si" a rak timi a taksa kan si.\nJohn ih nganmi Thuthangttha cun Thinglamtah hnuai ih Mary cu "sinak phunhnih" in kan hnen ah in hmuh:\nNu Pawlpi - Jesuh ih dungthluntu pawl cu kilkhawi tu NU le Jesuh ih dungthluntu pawl ih kilkhawimi Nu.\nNehnak co tu Nu - Bible sungih kan hmuhmi, sualnak hram a thoktertu EVE ih hmuihmel cu Nunnak asimi - Jesuh - a hringtu Nu in thleng a si.\nPathian thu na thlun le na zuamnak ah Mary ih nun hi cawngaw. Sualnak a nei lo ti thei keukeu, amai mit hmuh rori ah thinglamtah par ih an khentarmi a Fapa kiangah ding in beidongnak pittawp a tong ko na-in kamkhat hman aihram lo te ih a tuartu nu Mary kha von zoh aw la, ni tin ka hmuh na ton mi harsatnak ruangih Pathian na mawhthluknak pawl ruat hnik aw. "Na ttong vek in ka par ah thlengseh (Lk 1:38)" ti ih a lung a kimpi hnu ah lungawinak hnakin harsatnak a tongtam sawntu nu Mary cu voikhat hman a aihram lo, midang a mawh thluk lo. Hitivek ih harsatnak pawl a tuar theinak cu a fekmi zumnak ruangah a si. Cui nun cu cawn tum aw.\nThlisia tthehah zilthlinem (sim tu - Rev Fr Peter Zin)\nPathian ih mangbangza thil khua khan nak (sim tu - Rev. Fr. Joseph Ro Nei Thang)\nKan dil mi le in pek mi thil pahnih (sim tu - Rev. Fr. Pius Cung)\nJesuh unau si dingah (sim tu - Rev. Fr. Dominic Hnin)


KAN CALAI KA HMUH DAAN LE KA TUANVO - Chinland Today Media\nMarch 3, 2009 5:12 pm·1 comment\n“Bawipai’ hmai ah tangdor in um uhla a lo khaisang ding.” – James 4:10\nCALAI hnatuannak ih ka telnak pawl mallai ka tarlang duh. Kum 2003-2008, kumnga sung Falam Baptish Churh, Yangon (FBCY) ah Editors: Rev. Run Cung Mang, Rev. Mike Zung Ceu le Thian Uk Thang @ Nhgepi pawl thawn Kawhhran ih suahmi Vankau Arsi magazine (thlali veikhat) le Nitin Thlarau Rawl, (thla-3 veikhat) siseh, Laica Zirnak (Rev. Run Cung Mang ih nganmi le Kawhhran ih tawlrelmi), Falam Baibal Edit saalmi (Bible Society ih tuanvo neitu le Pastor pawl thawn), le a dangdang Falam tong ih suahmi magazine le cazual tete ah Computer ca-cuk le ceimawi (Lay-out design) lam in kum (4) lai Pastor pawl thawn kan tuan tlang. Hih ka hnatuannak sungih ka tontehmi pawl ihsin kan Calai ka hmuh daan le hmailam ah kan CALAI a thanso vingvo theinak dingih ka hmuhmi pawl ka tarlang duh ve.\n1. Kan Calai ka hmuh daan:\n(a) Pathian thluasuah:\nKan CALAI hi Pathian ih thluasuah a si kan ti theinak cu Leitlun huap ih hmanmi cafang (A, B, C) kan nei/hmang thei ruangah lungawi umtuk. Internet ih ca kan kuat awk tikah a hranpa ih cafang (font) thun a tul nawn lo. Asinan, Pathian ih thluasuah a si rualrual in Pathian sunlawinak ah hmang ding le kilkhawi ding hi a neitu in tuanvo tumpi kan nei ti a thei fiang hrih lotu kan tamzet lai.\nLungawi umzet pakhat cu tuni tiangah Laimi in tongkhat kan hmang lo, asinan Kawlram pumpi le Leitlun (World) level in Laitong (Chin Language) tiih an theihmi cu kan hman reromi hi a si timi ka theih tikah mak ka tizet. Keimah rori tla Radio sungah thuanthu cawn siar le relnak in kan Lai Radio caan ah veihnih lai ka tel ngah ve ih a sunglawi ka ti nasa.\n(b) CALAI, Miphun khaisangtu:\nKan theih cia zo vekin CALAI hi Miphun pakhat ih thansonak tahfung a si. Kei cun kan CALAI ruangah kan Miphun hi a tumsuk hnakin thansolam pan in ka hmu.\nPakhat le pakhat soisel-awknak a phunphun cu a suak ko e, asinan hih buainak ruangah mino tampi CALAI lam ah kan mit a vangter. Cafangkom le catluan feh daan lam ah kan sambauzet ko na’n mai’ lung sungih a ummi kan ngansuak cio tikah, veithum veili kan ngan cun kan cangan ah cafangkom le catluan feh daan a remcaang vingvo.\n(c) Thinlung hmunkhat kan neih theinak ding:\nKan CALAI ruangah pakhat le pakhat duhdawtnak le lungrualnak hi hmuh ding a mal nasa. Cuhnak in soisel awknak sawn ka hmuh in ka thei tam sawn, riahsiatza ngaingai. Kan buaipimi hi duhdawtnak le lungrualnak sawn ah kan her thlang pei. “Bawi Khrih ah pumkhat kan si.”\nHih catluante ah thil dang tla a kim theh zo. Khrih ah pumkhat kan sinak hi Biakinn lawngah langter loin a lenglam ah tla langter ve thlang uhsi! Cutik lawngah kan CALAI ruangah Bawi Khrih a sunglawi dingih thinlung hmunkhat kan pu thei ding. Kan buai tulmi le buai ding hmuahhmuah kan buai theh zo. Hih kan buainak ruangah a sia le a tha, thlun ding le thlun lo ding kan thei fiang cio zo.\nHmuh awk thiam lonak pawl ngaithiam dil aw in pakhat le pakhat rem-aw te’n ke kan kal tlang thlang pei. Lai Phun Suah Ni (Chin National Day) ah Pu Hming ih thinlung puakkuai in duhdawtnak thawn a cahtami cu:\n“Chin mi zaten lungrualnak a um hlan sung cu midang kut tangah nembet in kan um ringring ko ding” ti a si. Hih tongkam hi thate’n kan ruah a tul. Laimi kan mal nawn lo, fimthiamnak kan neihmi tla a menmen nawn lo. Laimi Zalennak duh-umtak kan ngah theinak ding CALAI lam in thungai thlak in tan kan laak a tul.\n(d) Thli-lak (Online) ih kan Calai\nThli-lak (Online group-mail) ih CA kan nganmi pawl siar tikah hmailam thansonaklam ih Canganmi siar ding hi a mal ngaingai. Rev.\nRun Cung Mang in tikcu caan pekin Khrih le Calai hrang ti’n NITIN THLARAU RAWL le LAICA ZIRNAK a thlahmi hi tha te’n a siar cuca teh kan um maw? Kan ngan le kan siar tammi cu thuthar (hot news) a um le lawngah kan siar, ngan theu si lo maw. Thli parih ca kan ngan le thlahmi pawl ka zoh tikah a catluan cu rel hlah Cafangkom daan tla kan sambau nasalai.\nLungawi um ka timi pakhat te cu kan ti thei tawk cio in ca kan ngan le kan thlahmi hi a si. Kan theih tulmi cu, a ngan le siar lawng si loin kan hnakin Calai thiam rinsan mi pawl ih cangan daan, cafangkom daan le catluan feh daan pawl zohthim le cawn hna tla hi kan thiam a tul.\n(a) Zir/ Zirh\nRamleng um pawl in ahleice kan zir/zirh a tul. Hmundang, ramdang kan um hnuhnu cun kan Tong le kan Calai hi hmannak a mal ngaingai thlang. US thleng pawl in khawlak ah Mirang tong duh le duh lo, thiam le thiam loin an hman a tul.\nCutivek thiamthiam in hmundang, ramdang ih um pawl khal in kan umnak ram ih an hmanmi tong kan hman a tul. Cutikah kan Tong le kan Calai kan hmannak ding hmun umsun cu mai’ innsang le Biakkhawmnak lawngah a si zo. Curuangah kan Calai hi mah rori in thiam tum in zir/zirh a tul.\n(b) Cangan le Casiar:\nCasiar hi ka paih lozet, asinan siar lo a cang lo ti’n phunsang tlawng ka kai cin in ka thei aw suak. A thiam pawl ih nganmi pawl siar tam in a thatnak zawn a ummi hminsin in thlun ding le fehpi ding a tha ka timi, cawntlak a umsun pawl lakkhawm in thansopi thei zuam ding hi ka tumtahmi a si.\nCuti si loin, casiar le cangan tam si lo, siarmi umsun ah an tipalhnak pawl lawng hminsin in mai’ duhpoh ngan in mipi hmai ah tarlang ding hi a si hrimhrim lo. Rangoon ah kum 5 sung Calai hnatuannak ih ka hmuhton tambikmi cu…\nCahram ngantu pawl in theih-tawk suah in an ngan ih cuih an nganmi parah thazaang ngahmi sim le rel si sawn loin an tipalh/sualmi pawl soisel le thinheng riangri sawn tla an um. A tuantu, ngantu in harsazet in an tuan na’n a siartulam in kan thei thiam lo theu.\nCuruangah a ngantu khal in fimkhur in, a siartu khal in mawhthluk le soisellam si loin a thatsin theinak ding hitin, khatin si deuh sehla ti sawn hi a thupi. Ngan ve, siar ve ti lawngin kan Calai thansonak hrangah a tawk lo zia hi kan theih a poimawhzet.\nLaimi kan si, hnam dang, tong dang a uar daan kan thiam a `ul. Mai’ phun-hnam le Calai zahpi riangritu tla kan um betlai. Ningzah thlaktuk. Phunsang Tlawngta tampi Laica cafangkom daan a thiam hrih lo kan tamtuklai. Mirang le Kawl riangri sawn cafangkom daan kan thiam sawn.\nHihi Tlawng ah kan CALAI kan zir lo ruangah tla a si ko nan kanmah rori in kan sunsak lo ruangah a si. Mipi in kan CALAI ziangtluk kan thiam ti cu Internet ih canganmi pawl kan siar tikah kan thei mai.\nKan thlennak ramtin ah kan Calai Zirnak hi kan ngaihtuah a tul. Innsang pakhat in a malbik LAICA ZIRNAK cabu pakhat ciar kan neih a tul. Tan kan laak zo vekin atu hnakin kan zuam sinsin pei.\nKan Calai ruangah Pathian a sunglawi ih kan Miphun mi kan bang theinak dingah kutkai aw le thinlung hmunkhat, ruahnak hmunkhat nei in kan MIPHUN le kan CALAI hrangah hna tuantlang thlang uhsi!\nSalai Thian Za Thang @ Thangkolh\non March 4, 2009 at 11:17 pm\nThangkolh cu na ti tha nasa.\nKan calai hi tuantlak, buaipi tlak rori a si. A tha si , a kim fawn. Laimi hmuahhmuah ih thiam awl le theih olte a si. Zapi thiam theih dingin tuanvo neitu kan tampi nan a tuantu mimalte lawng an si fawn. Rak zuam sinsin aw.


Zaangfah-lainatnak ih Man - Chinland Today Media\nZaangfah-lainatnak ih Man\nOctober 24, 2012 12:09 am·0 comments\nBible Siar Ding: Puithiam. 16:1-16\nCawcang ih thiisen hrekkhat cu a laak pei ih a mehtok zungin kuangsin ih hmailam kap cu a theh pei; cule a hrekkhat cu Thukam Kuang ih hmailam kap ah vei sarih tiang a theh fawn pei.\n– Puithiam. 16:14\nBible in Pathian cu zaangfah-lainatnak ih a khatmi (merciful) a si ti’n a tarlang, asinan ziangruangh si pei Thukam Kuang ih a sin (cover) tettikhannak khi zaangfah-lainatnak tokham (mercy seat) tiih an kawh (hmin an sak) timi khi na mangbang dah maw?\nPathian in Israel mi pawl tlunih zaangfah-lainatnak a neih zia le an sualnak a ngaithiam zia cu raithawinak daan (system of sacrifices) parah a hngat aw. Kumtinte’n Aiawh Raithawinak Ni (Day of Atonement) ah puithiam saang cu hmun thianghlim ih thianghlimbiknak hmun (Holy of Holies) sungah a lut ih raithawinak ih an hmanmi rannung thiisen cu a kutzung mehtok in a tokih Thukham Pahra (Ten Commandment) an retnak Thukam Kuang (Ark) ih a sin (cover) ih hmailam ah a theh.\nPathian in vancung ihsin a “run zoh (looked down)” tikah Thukam Kuang sungih an retmi Thukham Pahra ngannak Lungpheng pahnih a run hmu ding, cumi cu a minung Israel mi pawl in A Daan (Law) an pahbalmi hngilh loih ciinken ringringnak a si. Sikhalsehla, thukham kuang sin parih thehmi thiisen cu Pathian le thukham pahbaltu karlah ah a ding thlang. Kumtinte cuih thiisen thehmi parah hngatsan tahrat in Pathian in a minung pawl parah A zaangfah-lainatnak cu a karhter ringring a si.\nPathian ih zaangfah-lainatnak cu tuni tiang khalah thiisen ih raithawinak parah a hngat aw a si. Sihmansehla, rannung thiisen ai ah kan sualnak cu A Fapa, Jesuh Khrih in veikhat ah kumkhua hrang daih ih a thletmi a thiisen sunglawi sawn in lang nawn lo dingin a khuh ringring a si.\nZaangfah-lainatnak ih khat Pathian, Jesuh Khrih ih thiisen sunglawi in Na Zaangfah Lainatnak in coter thei ruangah lungawithu ka lo sim.\nPathian in vancungram ihsin i run zoh tikah, A kuaimi a Daan maw a Fapa ih thiisen ah khuimi sawn a hmu pei? Tuni ah A zaangfah-lainatnak parah ziangti’n lungawithu ka sim ding?\nRem Tthat Saalnak Caan\nNinghang Mi pawl Ziangti’n Kan Bawm Ding


Ruunsuahnak Ah - Chinland Today Media\nMarch 8, 2010 1:49 am·0 comments\n“Cubangtuk in sualsirnak a ttul lomi mi ttha sawmkua le pakua hnakin a sual a sirmi misual pakhat hrangah vancung ah lungawinak a tam sawn ding a si,” tiah a ti. -Luka 15:7\n– Daanpeksaalnak 5-7\n– Marka 11:1-18\nMartie thawn kan dung naite ah ram tampi ih an khuapi deuh pawl ah kan tlawng. Kan leilungpi in Jesuh ih rundamnak thuthangttha a thei lo ih mi thawng tampi riahsiatza in an um ti kan thei. “Khrih ih thu leitlun ah thleng ttheh seh” timi ruahnak in ka khat.\nTipithuanthum kap ih nauhak pate ka vun mang. Ni a sattuk ruangah ngaleng pawl an thi cuahco kha a hmuh tikah a sar ih tithuknak sunglam ah a deng hngai. A hmutu pakhat in, “Ziang na tuah?” tiah a sut. Cutikah nauhak pa cun, “An nunnak ka ruun” a ti. Cu pa cun, “Um san men, an zate’n na ruun thei cawk cuang lo ding,” a ti tikah nauhak pate cun, “A dik, asinan pakhat te ka ruun suah khal asile tthathnemnak a um thotho,” a ti.\nNauhak pate ih thuleh daan hi ka lung a kimzet. Sualnak tisuar in thihnak tiva kap ih in fen tikah Pathian in, sualsirnak a neitu ruun dingin a Fapa Jesuh a run thlah. Jesuh in a thusim ngaitu pawl hnenah hiti’n a sim: “Cubangtuk in sualsirnak a ttul lomi mi ttha sawmkua le pakua hnakin a sual a sirmi misual pakhat hrangah vancung ah lungawinak a tam sawn” (Luka 15:7) a ti. Thlarau hlo mi pakhat ruunsuah a si tinten vancung ah lungawinak a um.\nRunsuahmi na si ruangah vancung ah lungawinak a um maw? A um asile Jesuh ih zaangfahnak in thlarau hlo runsuahnak a ttuantu pawl hnenah tel ve aw.\nBawipa, duhdawtnak ruangah na tuar lo dingmi na tuar,\nThihnak neh in in ruun dingah;\nNa Fapa neihsun thi dingah na run thlah,\nSualnak ihsin in ruun suak dingah.\nRuunsuah na si tikah, midang ruunsuah na duh ding.\nPathian Hrangah Thinlungtak Ih Ttuannak


RADAR 2022 Aqua Lounger (Blue Palms)\nThe Aqua Lounger is the ultimate fun in the sun toy. Blow it up and float it out, in the pool, in the lake, or at the beach, the Lounger will lounge anywhere.\nWelded Anchor Points


Kawlram Ralkap In Minu Kaihmi Suah Duh Lo - Chinland Today Media\nJanuary 31, 2012 7:26 am·0 comments\nBBC | January 31\nKawlram le Tuluk ramri, Shan State ih Muh-puan Township nu pakhat cu Kawlram ralkap in kum 2010, October thla ihsin an kaitar zo ih tu’ini tiang an suah hrihlo ruangah sungkhat leicin le cun Myanmar Human Rights Council hnenah thubuai theh lut ding in an timlam rero a si.\nKachin State, Muh-puan Township ihum Kachin insangnu, Daw Suan Hluat Te Jia cu Kawlram ralkap khah-mah-yah(321)in ni reipi sung an kaitar ih ralkap pawl cun an hnipuan sawptu ahsiseh eirawngbawlsaktu le hlawhlang vek ih an um ter thu thuthangca in atarlang.\nThutheitu cun Daw Suan Hlut Te Jia lawngsiloin Pa-awk(ong) minu 3 khal a rual in an kaih thule amah vek ih hnatuanter a si thu arel. Kawlram cozah cun hi thubuai an thehlut dingmi cu ziangtivek in a rak ngahven ding ti cu theih theih a si lo nan, ralkap thuneihnak hi a cem ngaingai hrihlo ruangah diknak ih rorel a si a zumum lo thu khal a rel bet.\nInsein Ih Inn 30 Lenglo Umnak Thawn Ding


Ralkap In An Bike Mawng Lai An Dum Ih An Kap That Hnuah An Ruang An La – Meifar\nRalkap In An Bike Mawng Lai An Dum Ih An Kap That Hnuah An Ruang An La\nJune 6, 2021 admin Lawrkhawm 0\nShan State, Shwe Nyaung le Nyaung Shwe lamzin tonawknak ah ralkap pawlin mino 2 an kap that ih an ruang an la.\nJune 5 zan nazi 8:00 hrawngah Ko Thein Naing, Thant Sin Aung le Khine Zaw Win cu bike thawn an phuraw ih lam an leng. Ahmat 222 ih ralkap umhmun khuarnak an thleng hnuah ralkap pawlin motor thawn an rak dum cih.\nMeithal in an kap ciamco ih Ko Thein Naing le Thant Sin Aung cu a hmun ah an thi. Khine Zaw Win khal napin an vel ih an kai. Mithi ruang 2 cu ralkap pawlin an motor sungah an ret ih tuitiang an innsang pawlin an la thei hrih lo.\nVengsung mi pakhat in “Hi thil a thleng hlanah motor ke puak awn vek, bomb puak awn vek kan thei. Ralkap pawl cu ralringten an rak um laitak ah Ko Thein Naing, Thant Sin Aung le Khine Zaw Win tei rualvah thum in bike an rung mawng. Ralkap pawlin an ding duh lo ruangah kan kap an ti” tin media hnenah a sim.\nAn kaihmi Khine Zaw Win ih dinhmun khal a se tuk ruangah a innsang pawl cu thinphang mangbang in an um rero lai.\nRalkap Ih Siivai Ṭha Lo Bomb Ruangah CDF-Mindat Pakhat A Thi\nNunau MP Cu A Hnipuan Hruh Ruangah Meeting Ihsin An Suahter


PATHIAN Hnen Ih Cakuat | VCTH\nPATHIAN Hnen Ih Cakuat\nHome » Cahram » PATHIAN Hnen Ih Cakuat\nBy vcth on August 3, 2010.\nTlang parah innhnen nei lo in an inn pakhat te lawng a um. An innsang hi lo thlo ih pum cawm awk mi an si.\nTukum an lo thlairawl thu pawl rawl ei phah in an rel rero. Cutiih an rel rero lai fangah- ruahpi a sur. Ruahpi a tak nasa. Ruah fang tla a por nasa. An nun sungah hi tluk rauh fang por le ruah tak an hmu dah lo. Ruah sur daan a roh tuk ih an thinphang thlang.\nAn pa bik cu thaizing lo a feh tikah, an cing mi thlairawl hmuahhmuah a siat ṭheh. Zianghman lak ding um nawn lo. Inn ah a tlung ih a nupi le a fa le pawl thawn thu an rel. An zaten an beidong thleh. “Siat cu a siat zo ko. Sinan, kan beidong tuk lo pei. Rawl ei lo ih thi mi timi an um dah hrih lo pi” tin innsang pa pi in tha a pek.\nCumi hnu ah amah ten thu a ruat.\nZiangtin ka tuah le a tha pei????\nCutin a ruat rero ih “hmmm, kan hrangah rinsan ding le, ruahsan ding cu Pathian lawng a um thlang ko ee” tin a ruat. “Haa, a si. Pathian timi cu mi hmuahhmuah ih thinlung thei tu a si. Mi hmuahhmuah run tu a si. Ka ton mi buainak, beidongnak pawl hi Pathian hnen ka sim ding. Ca ka kuat ding” tin thu a ṭhencet.\nThaizing khua a vang veten, Pathian hnen kuat ding ca a ngan. Pathian in a bawm ding khal a zum nasa. A ngan mi ca cu hitin a si.\n“……….Rin san mi Pathian, tihni zaanlam ah nasa zet ih a sur mi ruahpi ruangah kan cing mi thlairawl pawl cu a siat ṭheh zo. Na fa le pawl ei ding kan nei nawn lo. Lo a thar ih thlo thei salnak ding le Ei le in hrangah tangka 100 in rak kuat aw……………….”\nCakuat te keng in khuasung ummi Carek zung (Post Office) ah a ra. Stamp a lei ih ca cu a thlak. To….. timi ah “Pathian hnen Cakuat” tin a ngan. Cazi pa cu cumi cakuat a hmu tikah a hnihsuak tuk. Voikhat hman cuvek cakuat a hmu dah lo. Cumi cakuat te a keng, hni phah in an hotu hnen ah a va feh. Thinlung ṭha a nei mi an hotu pa tla cakuat a zoh ih a hni nasa. Hotu pa in “Pathian parah rinsannak a nei nasa ual. Amah vek zumtu si thei sehla ziangtluk a ṭha pei. Amah vek zumtu si ka duh. Amah vek ruahsannak nei ka duh. Pathian hnen rori hman ca a kuat” tin a ti.\nKhawitawk kuat ding thei lo mi ca-ik a siih an rak ong ih an siar. An siar tikah… Pathian parah a zum daan an hmu tikah a beidong lo ding in pakhat khat kan bawm le a ṭha ding tin an hotu pa in a ruat. Hotupa, amah rori tla peisa a thawh, thehle a hnaṭuan pi pawl hnen ihsin tla peisa pawl an khong ciam co. Asinan, Lothlo pa dil mi 100 cu a kim thei lo. An khong thei zet paisa kha ca-ik sungah lothlo pa hmin in an ret.\nThaizing zung ong veten, lothlo pa cu Post Office ah a ra ih a hrangah cakuat a thleng maw? Thleng lo? thu a sut. Cazi pa te in, mizaan peisa an thawh mi ca-ik te kha lothlo pa hnen ah a pek. An hotu pa le an zaten mi pakhat an bawm ngah mi parah lungawi zet in an zoh rero.\nLothlo pa cu ca-ik kha a ong ih peisa pawl a hmu tikah ziang hman mangbang lo in a um. Ziangah tile ngah ding a zum cia mi a si ruangah….. Asinan, peisa pawl a siar tikah cun…. a thinheng nasa…. Pathian cu peisa siar a sual lo ding… A dil mi peisa tla el lo ten i pek ko ding….\nThinheng zet in..cazi pa hnen a va feh ih– cahnah pakhat le cafung a dil.\nCumi hnu ah himi ca te a ngan…\n“ ka lo dil mi peisa lak ihsin 70 cu ka rak ngah zo. A tang lai mi peisa 30 tla in rak kuat bet aw…. Ka ṭul ngaingai mi a si. Asinan, tuiṭum na kuat ding sile Post Office ihsin in kuat hlah aw. Post Office ih hnaṭuan pawl hi mi ṭha lo, fifir pawl an si..\n(Gregoria Lopez: A letter to God)


US Siibawi pawl in Covid 19 dokhamsii thawn pehpar mi ralrinnak simthan an beisei | Falam Online Media\nCovid 19 dokhamsii dawttu pawl ih side effect tuar ding mi cu thil olai men a si lo zia, mipi hnen ah tlangthannak nei cia dingin US doctor pawl in Sii tuahtu company le Centers for Disease Control and Prevention hnen ah duhhlannak an nei.\nPfizer le Moderna company ih suahdingmi Covid 19 dokhamsii hin Covid 19 nat nei besiatuk lemlo pawl ih tuar mi vek (Luna, taksaa, thacem, taksazawng tvk) side effect a nei ruangah voikhatnak a dawttu pawl in side effect ṭih ah voihnihnak dawt lo ih an um pang ding an phang ruangah US doctor pawl in tuvekin thuburnak an nei mi a si.\nAmerican Medical Association ih ṭuanvonei Dr. Sandra Fryhofer in “Pfizer le Moderna company ih suahdingmi Covid 19 dokhamsii hi nilak kaan in a hranten voihnihdawt ih dawt ding mi a si.” a ti.\nCovid 19 dokhamsii test lai ih volunteer sii dawt tuar pawl in sii dawt hnu ni malte sung taksa, Luna, taksazawng le thacem in kan um tiah side effect an tuar mi an rak relsuak dah.\n“Sii test nak ih volunteer miṭhenkhat cun side effect an tuar ve lo ruangah thuphan sii in dawt siding titiangin an rel suak. Asinan mitamsawn cun ni malte sung side effect kan tuar an ti. Curuangah Covid 19 dokhamsii dawt hlan ah a dawttu ding pawl hi side effect a um ding ti`n simthan cia sehla duh a um zet. Voihnih dawt ding a siih mipi hnen ah side effect an tuar ding mi kan sim cia lo cun voikhatnak an dawt ih side effect tuar mi ṭih ah voihnihnak an dawt duh nawn lo pang ding ti phan a um” tiah Dr. Sandra Fryhofer cun US hrambun ASAC hnen ah a sim ih “voikhat dawt lawng cun nathrik a dokham fuh thei lo ding” a ti.\nCovid 19 dokhamsii cu Sii suahtu company in emergency hrang ih hmang thok thlang dingin Food and Drug Administration hnen ah dilnak ca a theh lut zo ih FDA ihsin siannak ca an ngah le December thla thok lam ah US ram ah Covid 19 dokhamsii an hmang thok thlang ding a si.\n← Pa le Pa kopaw (gay) Penguin cun a Voihnihnak Naute an kheu ter\nLungpi Q hmun ih um mipakhat in Covid 19 nat a nei +Tufang Falam dinhmun →